Қирғизистоннинг собиқ бош вазири Феликс Қулов Бишкекда матбуот анжумани ўтказди - Фарғона.Ру ахборот агентлиги\n15:53 msk, 15 Июль 2020\nҚирғизистоннинг собиқ бош вазири Феликс Қулов Бишкекда матбуот анжумани ўтказди\n05.03.2007 16:34 msk\n5 март, душанба куни Қирғизистон собиқ бош вазири Феликс Қулов Бишкекда матбуот анжумани ўтказиб, унда журналистларнинг энг ноқулай саволларига жавоб берди.\nФеликс Қулов президентлик курсиси учун курашадими?\nЖурналистларни энг кўп қизиқтирган савол Феликс Қуловнинг президентликка номзодини қўйиш-қўймаслиги ҳақида бўлди. Собиқ бош вазир 2010 йилдаги президентлик сайловларида иштирок этмаслигини билдирди. Бироқ Мухолифат бирлашган фронтининг асосий талабини эътиборга олган ҳолда, Қуловнинг 2010 йилгача ўтиб қолиши мумкин бўлган президентлик сайловларида иштирок этиш имкониятини истисно қилиб бўлмайди.\nФеликс Қулов Москвада нималарни муҳокама қилган?\n“Москва консультациялари” ҳақидаги саволларга жавобан Қулов Москвада бош вазирнинг биринчи ўринбосари Сергей Иванов билан учрашганини айтди. “Агар дипломатик тил билан айтадиган бўлсак, учрашув дўстона вазиятда кечди. Мен учрашув натижаларидан жуда хурсандман”, - дея қайд этди Феликс Қулов. У расмийлар мухолифат ҳатти-ҳаракатларига қуролли жавоб қилган тақдирда Бирлашган фронт Коллектив хавфсизлик шартнома ташкилоти (КХШТ) ҳамда Европадаги хавфсизлик ва ҳамкорлик ташкилотига (ЕХҲТ) ёрдам сўраб мурожаат қилишини билдирди. “Учрашув ташаббуси сиздан чиқдими ёки Кремлданми?” деган савол жавобсиз қолдирилди.\nМухолифат ШҲТ саммитини барбод қилмоқчими?\n2007 йилнинг августида Бишкекда ўтказилиши мўлжалланган Шанхай ҳамкорлик ташкилотининг саммити тақдири ҳам журналистларни жуда қизиқтирди. Бунга жавобан Феликс Қулов ШҲТ саммитини барбод қилиш ҳақидаги баёнот анчайин (яъни, арзимаган, майда) чайқовчилик эканини айтди. “Биз мамлакатимиз дохил бўлган барча ташкилотларни қўллаймиз. Бизнинг ички ишларимиз ШҲТ [давлат раҳбарлари учрашувига] ҳалақит бермайди. Умуман олганда эса бюжетда саммитни ўтказиш учун маблағ етишмаяпти”, - дея қўшимча қилди Қулов.\nЭслатиб ўтамиз, аввалроқ мухолифат лидерларидан бири, Бирлашган фронт аъзоси Ўмурбек Абдрахманов мухолифатнинг норозилик намойишлари ва ШҲТ саммити бир вақтга тўғри келиб қолиши мумкинлигини истисно қилмаганди.\nМухолифат ҳаракатлари мамлакатни “шимол ва жануб”га ажратиб ташламайдими?\n- Мухолифатнинг бирлашган фронти ҳудудий ташкилот эмас ва у “шимоллик”лардан бирор кишини лидерликка олиб чиқишни ўз олдига мақсад қилиб қўймаган, - дея билдирди Феликс Қулов. - Асосий вазифа ҳудудлараро зиддиятлар юзага келмаслигини таъминловчи тизимни яратишдир.\nАснода мухолифат ва расмийлар курашида ҳудудий омил мавжуд: Қирғизистон фуқаролари норасмий равишда жанубликлар ва шимолликларга бўлинадилар. Мамлакат президенти Қурманбек Бакиев жанублик, мухолифат лидери Феликс Қулов эса гизли йўсинда шимолликларни тамсил этади.\nБирлашган фронтда иқтисодий дастур борми?\nФеликс Қулов Бирлашган фронтнинг муайян иқтисодий дастури йўқлигини билдирди. “Менимча, сиёсий тизимни ўзгартирмасдан туриб ниманидир таклиф қилишнинг имкони йўқ”, - дея билдирди собиқ бош вазир.\nМухолифатни ким молиялаштираяпти?\n“Қирғизистониннг муносиб келажаги учун!” Бирлашган фронти плакати. Фарғона.Ру фотоси\nМухолифатнинг бирлашган фронти молиявий манбалари ҳақидаги саволга Феликс Қулов жойларда, яъни турли ҳудудларда оддий одамлар фронт ҳатти-ҳаракатларини қўллашга тайёр эканларини билдирди. “Бундан ташқари, охирги бир ярим йил ичида жабр тортган тадбиркорлар ҳам бор. Улар ҳам мухолифатни молиялаштиришга тайёрлар”, - дея таъкидлайди Феликс Қулов.\nҚирғиз тилида гапирмаган одам Қирғизистон учун жон койитмайдими?\n- Агар бирор киши қирғизча гапирмайдиган бўлса, у қирғиз эмас ва Қирғизистон учун жон койитмайди, дегани эмас, - дея таъкидлади Қулов. - Залда мамлакатнинг ватанпарвари бўлган кўплаб руслар ўтирибдилар. Бунда юрак бирламчи, тил иккинчи даражададир.\nФеликс Қулов чиқишидан кейин “Фарғона.Ру” АА мухбири Жўғўрқу Кенеш (Қирғизистон парламенти) депутати Мелис Эшимқановдан собиқ бош вазир чиқиши юзасидан изоҳ сўради.\n- Агар Феликс Қуловнинг президентликка номзодини қўйиш нияти йўқ бўлса, бу ҳокимият тепасига ёш сиёсатчилар келиши зарурати билан боғлиқ, - билдирди Мелис Эшимқанов.\nФеликс Қулов, 5 март 2007 йил. Герман Ломков фотоси, Фарғона.Ру\nИнсон ҳуқуқлари бўйича комиссия раиси Турсунбек Ақун Феликс Қулов эридан ажраган хотинга ўхшашини билдирган.\n- Эркак ва аёл ўзаро топишиб, оила қурадилар, тандем тузадилар, кейин ажрашиб, бир-бирларига қичқира бошлайдилар. Худди шу каби Қулов ҳам бу вазиятда эридан ажраган хотин ролини ўйнаяпти, - деди Турсунбек Ақун. – Мен Феликс Қуловнинг кўп жавобларига ишонмайман. Кўп ҳолларда у муғомбирлик қилмоқда, чунки бу нарсаларнинг ҳаммасини у бош вазир бўлиб турган пайтда гапириши керак эди. Қуловнинг Данияр Усенов берган пора ҳақидаги баёнотига келсак, нима учун у дарҳол бу ҳақда бош прокуратурага билдирмади? Данияр Усенов - ўз чўнтагини давлат чўнтаги билан аралаштириб юборган одам, бу ҳақда ўз вақтида гапириш лозим эди.


Италиялик актёр ва модель Тошкентдаги квартирасидан ўлик ҳолда топилди - Darakchi\nЖИНОЯТ 22.02.2020, 11:44\nИталия фуқароси Жоржо Гено Тошкентда ижарага олган хонадонида ўлик ҳолда топилди. ОАВда пайдо бўлган ушбу хабарни "darakchi.uz"га Бош прокуратура тасдиқлади.\nМаълум бўлишича, 16 февраль, якшанба куни соат 23:00 да Миробод тумани ИИБ ФМБга Ф.Б.дан — 1992 йилда туғилган Жоржо Гено вақтинчалик прописка қилинган хонадон эгасидан тезкор хабар келиб тушган.\nВоқеа жойи кўздан кечирилган вақтда хонадон эшиги бузилгани, хоналардаги буюмлар тартиб ҳолда экани, ҳалок бўлган одамнинг танасида ташқи жароҳатлар йўқлиги аниқланган. Ўлим сабабини аниқлаш мақсадида суд тиббий экспертизаси ўтказилиши белгиланган. Терговга қадар суриштирув ишлари олиб борилмоқда.


Қирғиз тадбиркори: Ўзбекистон ДХХ 650 минг долларимни олиб, боламни қамоққа тиқди - O'zbekiston - BBC News O'zbek\nҚирғиз тадбиркори: Ўзбекистон ДХХ 650 минг долларимни олиб, боламни қамоққа тиқди - O'zbekiston\nАбдибек Казиев Би-Би-Сининг Бишкекдаги мухбири\nФото муаллифлик ҳуқуқи SOPA Images\nImage caption Каримжан Суванов: Ҳимоячи орқали пулдан воз кечсангизлар болаларни бўшатамиз деб айттирган пайти ҳам бўлди. Бу қўл силтаб қўядиган 65 доллар эмас-да\nБи-би-си Қирғиз хизматида чиққан мақолани таржима қилиб, чоп қиляпмиз:\nКаримжон Суванов: Мен Жалолобод вилоятидан келдим. Қариндош ака - укалардан олтовлонмиз, биргаликда фирма очиб ишлаб юрамиз. Асосан Ўзбекистонга кўмир сотиб, у ердан ўғит, қурилиш материалларини олиб келамиз. Ўтган йили катта муаммога дуч келдик. Ўзбекистондан одатдагидек тонналаб ўғит оладиган бўлиб, 650 900 АҚШ долларини йиғдик. Ўзим Ўзбекистонда туғилиб ўсганман. Қирғизистонда ишлаб, анча йил аввал фуқаролигини олганман. Ўғлим Ўзбекистон фуқароси, ўша ерда яшайди. Пулни уч бўлиб, турли кунларда ўғлимникига йиғдик. Пул тўлиқ бўлганда, ўғлим олиб заводга йўл олади. Йўлда Ўзбекистоннинг махсус хизматлари (ДХХ) ўғлимни тўхтатиб, қўлини қайириб, ўзини қамаб пулини олиб қўйди. Бу 2019 йилнинг 12 июнида бўлган иш. Мен бу хабарни эшитганимдан кейин 13 июлдан бошлаб Ўзбекистонда бормаган ерим қолмади.\nФото муаллифлик ҳуқуқи MARVIN RECINOS\nImage caption Каримжон Суванов: Судда мен ҳам гапирай десам, сиз бунгача айтгансиз, сизнинг пулингиз қонуний эканини, барчаси жойида эканини юқоридагилар ҳам билди. Гапиришингизнинг ҳожати йўқ деди. Ҳўп дедим.\nБи-Би-Си: Ҳақиқатан ҳам сиз айтаётгандай бўлса, йирик миқдордаги пулни олдирган экансиз. Бу пулни Ўзбекистоннинг махсус хизмати ходимлари нима деб тортиб олишди?\nКаримжон Суванов: Уларнинг жавоби ҳайратланарли. "Пулни Ўзбекистондан Қирғизистонга ноқонуний йўл билан олиб ўтмоқчи бўлгансизлар" дейди. Ўйлаб кўрсангиз, мен бу пулнинг барчасини Қирғизистон билан Ўзбекистоннинг "Дўстлик" чегарасига очиқ-ойдин, қонуний олиб борсам, нимага қайта у ердан ноқонуний, айланма йўл билан олиб ўтишга ҳожат бор? Агар бу пулни Қирғизистонга олиб ўтиш керак бўлса, унда у ерга юбормасдан иссиқ-юмшоқ Ақсидаги уйимда сақлаб ётавермайманми?\nБи-Би-Си: Ҳақиқатан ҳам уларни қўяётган айбловларини рад этувчи қандай далилларингиз, ҳужжатларингиз бор?\nКаримжон Суванов: Нима керак бўлса, барчаси қўлимда бор. Биринчидан, бу пулни чегара нуқтасидан олиб ўтдим. Яширмадим. Ҳаммасининг аниқ суммаси декларацияда кўрсатилган. У декларацияларнинг асл нусхасини йўқотиб қўймай деб, қўлимдан туширмай ушлаб ўтирибман. Иккинчидан, ўша пулларни Ўзбекистонга олиб боргунча менинг у ердаги заводга ер ўғитлари нархлари, сотиб олиш тўғрисида ёзган хатим, уларни ҳисоблаб, шунча сумма бўлади, деб фирма қоғози билан юборган расмий хати қўлимда турибди.\nImage caption Каримжон Суванов: Бунгача суд ҳаками декларациянгиз борми деб сўраган эди. Бу ҳужжат йўқолса, мен ҳеч нарсани исботлай олмай қоламан, мен қўлимдан туширмай ушлаб туриб кўрсатаман деб уларга ҳам кўрсатганман.\nБи-Би-Си: Бунча катта миқдордаги пулни хавфга қўймай, банк орқали юборса бўлармиди?\nКаримжон Суванов: Бўларди. Бунчага биз шундай ишлаб келганмиз. Бироқ, бу йўл билан ишласанг, оворагарчилиги жуда ҳам кўп. Пулни банк орқали жўнатганинг билан хоҳлаган куни, хоҳлаган вақтда керакли миқдордаги пулни дарҳол ололмайсан. Жуда кечикади, ташвиши кўп. Тадбиркорга бу катта тўсиқ. Ўзбекистон Президенти "шунинг барчасини ўзгартамиз, четдан келган тадбиркор, инвесторларнинг маблағини ҳимоя қиламиз, керак бўлса вагонлаб пул олиб кираверинглар" деган мурожаатидан кейин яхши бўлган экан деб шу йўлни танлаган эдик.\nФото муаллифлик ҳуқуқи Natalia Fedosenko\nImage caption Каримжон Суванов: Пулни уч бўлиб, уч бошқа куни ўғлимникига тўпладик. Пул тўлиқ бўлганда, ўғлим олиб заводга йўл олади. Йўлда Ўзбекистоннинг махсус хизматлари (ДХХ) ўғлимни тўхтатиб, қўлини қайириб, ўзини қамаб пулини олиб қўйди.\nБи-Би-Си: Қўпол қонунбузарлик бўлаётгани ҳақида ариза билан судга мурожаат қилдингизми?\nКаримжон Суванов: Ҳа, мурожаат қилдим. Ўшдан ҳимоячи ҳам ёлладим. Икки марта суд бўлган. Кейинги суд йигирманчи ноябрда бўлади деб юриб, ундан олдинроқ бўлишини билдик. Ўн бешинчи ноябрда суд бўлди. Судда мен ҳам гапирай десам, сиз бунгача айтгансиз, сизнинг пул қонуний эканини, ҳаммаси жойида эканини юқоридагилар ҳам билди. Гапиришингизнинг ҳожати йўқ деди. Ишондим. Унгача суд ҳаками декларациянгиз борми деб сўраганди. Бу ҳужжат йўқоладиган бўлса, мен ҳеч нарсани исботлаёлмай қоламан, мен қўлимдан туширмай ушлаб туриб кўрсатаман деб уларга ҳам кўрсатганман. Ўша сўнгги судда ҳакам маслаҳатлашгани кириб кетишди, ҳаммаси яхши бўлаётганди. У ерда ишлайдиганлардан ҳам келиб, бизнинг адвокатларни табриклаб, сизлар судда ютдингизлар, ҳозир пулни ҳам оласизлар, қўлга олинган болалар ҳам бўшатилади деб кетган. Унгача суд ҳаками чиқиб, пул мусодара қилинсин, йигитлар беш йилга қамалсин деб ҳукмни ўқиб, чиқиб кетди. Ҳайрон бўлиб қолдик.\nImage caption Ўзбекистонда йирик миқдордаги пулимни олдириб қўйганини айтаётган тадбиркор Каримжон Суванов\nБи-Би-Си: Ўғлингизни қўлга олган пайтда у ёлғиз эмас экан, ёнида кимлар бор эди ва улар кимлар?\nКаримжон Суванов: Ўғлим, поччаси ва ўша қишлоқлик ҳайдовчи. Ҳаммаси Ўзбекистон фуқаролари. Ўғлим билан поччаси қаерга кетаётганини билса ҳам, ҳайдовчи керак бўлса мошинада шунча пул олиб кетаётганини билган эмас.\nБи-Би-Си: Суд адолатсиз бўлди деяпсиз. Энди бундан кейин нима қилмоқчисиз?\nКаримжон Суванов: Нима ҳам қила оламан? Адолатсизлик ичимизни тирнаб, иложимиз қолмади. Бу пуллар ёлғиз меники эмас. Қариндошларники, ҳар кимдан қарзга олган маблағ эди. Ҳозир қарзга ботиб қолдик. Суянадиганимиз давлатимиз, давлатимиз бизни ҳимоя қилмаса, бошқа ким ҳимоя қилади. Мен илтимос қилиб, мурожаат қиляпман. Ўзбекистонда суд адолатсиз ўтди. Адвокат орқали пулдан воз кечсангизлар болаларни бўшатамиз деб айттирган пайт ҳам бўлди. Бу қўл силтаб кетадигандай 65 сўм (1 доллар) эмасда? Ўғлимнинг биринчи ёзган тушунтириш хати умуман бошқа. Унда бўлган нарсани бўлгандай ёзган экан, кейин уч кун бўйи уришиб, умуман бошқа тилхат ёздириб олишибди. Унинг барчаси судда ҳам маълум бўлди. Нима ҳам қила оларди, суянадигани йўқ деб хоҳлаганини қилишаётганга ўхшайди...\nБи-би-си Ўзбек таҳририятидан:\nКаримжон Сувановнинг апелляцион тартибда ёзган шикоятини Жиноят ишлари бўйича Наманган вилоят судьяси Б. Бобомирзаева 2019 йилнинг 17 декабрида ўзгаришсиз қолдирган. Суванов Олий судга шикоят қилмоқчи. Тадбиркорнинг айтишича, унинг ўғлини ДХХ чегарада эмас, балки чегарадан 20 чақирим узоқликда бўлган Наманган вилоятининг Янгиқўрғон туманида Фарғонага кетаётганда қўлга олган. Ҳолат юзасидан Ўзбекистон Олий суди ва ДХХга боғлана олмадик. Би-би-си Ўзбекистон расмий идораларининг бу борада фикрини беришга очиқ.


19 January, 2022, 08:25\nХалқ депутатлари Наманган вилояти Норин тумани Кенгашининг навбатдан ташқари сессияси бўлиб ўтди.\nСессия ишида ташкилий масала кўриб чиқилди. Шу пайтга қадар Норин тумани ҳокими бўлиб фаолият юритган Дилмурод Ғофурович Қодиров Косонсой тумани ҳокими лавозимида иш бошлагани муносабати билан туман ҳокимлигига янги раҳбар номзоди илгари сурилди.\nМазкур туман ҳокимининг биринчи ўринбосари – туман иқтисодий тараққиёт ва камбағалликни қисқартириш бўлими бошлиғи лавозимида иш олиб бораётган Жўрабек Ҳамидович Нурматов Норин тумани ҳокими этиб тайинланди.\nЖўрабек Нурматов 1979 йил 30 июль куни Норин туманида туғилган. Маълумоти олий, 2003 йили Андижон қишлоқ хўжалиги институтини тамомлаган. Мутахассислиги ҳисобчи-аудитор.\nМеҳнат фаолиятини 2000 йилда Норин “Тола” ҳиссадорлик жамиятида материал бўлими ҳисобчиси бўлиб бошлаган. 2004-2018 йиллар давомида у Норин тумани молия бўлими, туман ҳокимлиги, вилоят молия бошкармасида турли масъул ва раҳбарлик лавозимларида фаолият юритган.\n2018-2020 йилларда Норин тумани ҳокимининг иқтисодиёт ва тадбиркорлик масалалари бўйича биринчи ўринбосари; туман ҳокимининг молия-иқтисодиёт ва камбағалликни қисқартириш масалалари бўйича биринчи ўринбосари сифатида иш олиб борган.\nЖўрабек Нурматов 2020 йилнинг 7 апрель кунидан буён Норин тумани ҳокимининг биринчи ўринбосари – туман иқтисодий тараққиёт ва камбағалликни қисқартириш бўлими бошлиғи лавозимида фаолият юритиб келаётган эди.\nСессия ишида Наманган вилояти ҳокими, Олий Мажлис Сенати аъзоси Шавкат Абдураззоқов сўзга чиқди.


ФАРҒОНА ПИСТАЧИЛИГИ: жиддий аҳамият қаратилса, истиқболи порлоқ тармоқ - UzTV New York, Inc.\nФАРҒОНА ПИСТАЧИЛИГИ: жиддий аҳамият қаратилса, истиқболи порлоқ тармоқ\n11/07/2014 | Filed under: BUSINESS,UZ TV NEWS | Posted by: admin\nАгар писта дарахтини 500-600 йил яшашини инобатга олсак, у шунча вақт мобайнида инсон ва табиатга фойда келтиради. Писта иҳота дарахтлари сирасига киради ва ерни шамол, довуллардан сақлайди, қишлоқ хўжалигида ҳосилдорликни оширади. Шунингдек, писта каби умрбоқий дарахтлар магнит тўлқинлари ва радиацияни ютади, борлиққа соф ҳаво етказиб беради, тоғ-ёнбағирлари, адирлар ва даштларни ўпирилишдан сақлайди.\nБир гектар яшил ўрмонзор бир соатда ажратадиган кислород 200 кишининг нафас олишини таъминлайди. Иҳота дарахтзорлари (Пистада шундай хусусият бор,-муалл.) билан ўралган бир гектар пахтазор очиқ майдонга нисбатан 1-1,5 минг3 сувни кам талаб қилади. Ўз навбатида иҳота дарахтзорлари билан ўралган пахта майдонидан очиқ майдондаги пахтазорга нисбатан гектарига 4-6 центнердан юқори ҳосил олиниши ҳам исботланган.\n– Вилоятимизнинг Ўзбекистон, Қува, Фарғона, Тошлоқ ва Олтиариқ туманларида пистачиликни ривожлантириш учун қулай бўлган адирликлар кўп, – дейди қишлоқ хўжалиги фанлари доктори Одилжон Ибрагимов. – Қўқон шамоли йўлини тўсишда иҳота дарахтзорларини кўпайтириш жуда муҳим аҳамиятга эга. Иҳотанинг энг яхшиси жонли тўсиқ, яъни дарахтдир.\nЭнг муҳими ва асосийси, пистанинг дориворлик хусусияти кўп. Кимёвий таркиби яхши. Унда кўплаб дармондорилар бўлиб, касалликка қарши иммун тизимини мустаҳкамловчи жиҳатлар мавжуд. Унинг мағзида кўп миқдорда мой, эмульсин ферменти, қанд, оқсил ва бошқа ҳаётий зарур моддалар бисёр.\nФарғонада пистачилик тармоғи равнақини таъминлаш бўйича Бешариқ тумани даштларида пистазорлар ташкил этилган эди. Эндиликда бу тажриба Олтиариқ туманининг адир ерларида ташкил этилган боғдорчиликка ихтисослашган кўп тармоқли «А. Оламов» фермер хўжалигида синаб кўрилди. Тажриба учун экилган 40 туп писта кўчати кўкарди.\n– Ўзбекистон Республикаси манзарали боғдорчилик ва ўрмон хўжалиги ишлаб чиқариш маркази билан ҳамкорликни йўлга қўйганмиз, – дейди хўжалик раҳбари Абдураҳим Оламов. – Яқинда марказнинг етакчи илмий ходими, қишлоқ хўжалиги фанлари номзоди Галина Чернова ҳамда Николай Луюционлар боғимизда бўлишиб, табиий шарт-шароитни ўрганишди. Мутахассисларнинг хулосасига кўра, бу ерда пистачиликни ривожлантириш учун табиий қулайликлар етарли. Шу боис жорий йилнинг ўзида икки гектарга писта кўчати экиладиган бўлди. Кейинчалик 20 гектардан ортиқроқ ҳудудимиз юз фоиз пистачилик боғига айлантирилади.\nПиста дарахти бир йилда уч маротаба – фақат ёз мавсумида суғорилади, холос. Бундан ташқари, унга ҳеч қандай кимёвий дорилар ишлатилмайди. Писта дарахти дренаж вазифасини ўтаб, ернинг захини олади, мелиоратив ҳолатини яхшилайди.\n– Ундан олинадиган даромад ҳам чакки эмас, – дея суҳбатимизни давом эттиради ўз боғида пистачиликни ривожлантиришни режалаштираётган яна бир фермер Толибжон Аҳмедов. – Агар пайванд қилинса, писта 5-6 йилда мевага киради. Унгача эса янги ниҳоллар орасига турли оралиқ экинларни экиб, даромад олиб турилади. Ҳосилга кирган битта писта дарахтидан йилига ўртача 20 килограммгача ҳосил олиш мумкин. Ҳозирги кунда бозорларимизда бир кило яхши пистанинг нархи ўртача 35-40 минг сўм. Демак, бугунги нарх-наво бўйича бита дарахтдан йилига 750-800 минг сўм даромад олса бўлади. Бир гектарга минг туп писта дарахти экилади. Ана энди ҳосилга кирган бир гектар боғдаги пистазордан олинадиган фойдани ҳисоб-китоб қилиб олаверинг!\nАдирлар, даштларда ташкил этиладиган пистазорларнинг экологик аҳамияти беқиёсдир. Чунки шундай ҳудудларда ташкил этиладиган бошқа мевазор боғлар пистага қараганда ўртача ўн баробар кўп суғорилади, бу боғларга бир неча бор кимёвий ишлов берилади. Натижада баландликда сув кейинчалик аҳоли хўжаликлари жойлашган пастликдаги ҳудудларда сизиб чиқади, экологик мувозанат бузилади, деҳқончиликка салбий таъсир кўрсатади.\n– Писта кўчатини кўкартириб олинса бўлгани, қолган жараён бир маромда давом этаверади, – дейди таниқли олим Одилжон Ибрагимов. – Шу сабабли дастлабки суғоришларда ота-боболаримиз услубида – сувни айланиб чиқиб кетадиган ҳолатда ташкил этиш зарур. Уддабурон, миришкор, ишнинг кўзини биладиган деҳқонларимиз эндиликда бу ишнинг ҳадисини олаётганликлари қувонарли. Шу маънода, бебаҳо хазина бўлган она заминимизда пистачиликка ёндош соҳа бўлган бодомчилик, зайтун етиштиришни тараққий эттириш учун ҳам табиий шарт-шароит етарли.\nТажриба тариқасида фан доктори Одилжон Ибрагимовнинг ўзи Фарғона политехника институтининг бўш турган ҳудудидаги 60 сотих ерда мўъжазгина бодомзор ташкил этилишига бош-қош бўлганди. Ҳозирги кунда мевага кирган боғдан йилига 100-150 килограмм бодом олишга муваффақ бўлинмоқда.\nАслида худди писта сингари бодом ҳам кони фойда. Халқ табобатидан маълумки, бодомнинг илдизини майдалаб, сирка ёки гул ёғи билан пешонага қўйилса, бош оғриғидан халос этади, кўриш қувватини кучайтиради. Замонавий медицинада бодомнинг жигар ва талоқдаги хасталикларни тузатиши маълум. У меъдани тозалайди. Аччиқ бодомга буғдой крахмали қўшиб ишлатилса, астма, йўталга даво. Бодом мағзи нафас қисиши, бош айланишида ҳам ишлатилади. Бодомнинг таркибида оқсил, қанд, елим моддалари, аччиқ бодомнинг таркибида эса амигдаглин глюкозаси ҳам бор.\nШу ўринда яна бир мулоҳаза. Бугунги кунда Фарғона ва Қўқон ўрмон хўжаликлари томонидан вилоятимизнинг тоғ минтақалари, дашт ва чўллари, адирларини ўзлаштириш, сунъий ўрмонлар яратиш борасида кенг миқёсли ишлар амалга ошириб келинмоқда. Бу хўжаликлар мевали дарахтлар етказиш, кўчатчилик, иҳоталаштириш ҳамда қишлоқ хўжалиги экинларини экиш каби ишлар билан шуғулланади. Айни жараёнда мазкур хўжаликларда ҳам юқорида айтиб ўтилганидек, пистачилик, бодомчилик тармоқларини янада ривожлантириш борасидаги саъй-ҳаракатлар бугунгидан-да кенгроқ кўлам касб этса, жуда маъқул бўлар эди.


Бугун 14 мамлакатда яшаётган Ироқ фуқаролари 30 январ сайловларида овоз бериш учун рўйҳатдан ўтишни бошлаганлари хабар қилинмоқда.\nМамлакат ташқарисида яшаётган бир ярим миллион ироқлик овоз бериш ҳуқуқига эга экани таҳмин қилинмоқда.\nМамлакат ташқарисида овоз бериш жараёнини БМТга қарашли Халқаро миграция ташкилоти уюштирмоқда. Ташкилот Ироқ фуқаролари кўп бўлган 14 мамлакатни танлади.\nҲорижда истиқомат қилаётган ироқликлар 23 январгача рўйҳатдан ўтишлари мумкин. Улар уч кун давомида – 28 январдан 30 январгача овоз беришлари мумкин бўлади.\nИроқ фуқаролари АҚШ, Австралия, Британия, Канада, Дания, Франция, Германия, Эрон, Иордания, Холландия, Швеция, Сурия, Туркия ва Бирлашган Араб Амирликларида овоз бериш имконига эга бўлади.


“Мажнун”: “У ўлмаган, лекин тирик ҳам эмас...”\n16:16 / 09.02.2016\nЎзига хос фильмлари билан шуҳрат қозонган режиссёр Жаҳонгир Аҳмедов навбатдаги янги фильмини тугатиш арафасида. “Мажнун” деб номланган трагик мелодрама жанридаги мазкур фильмнинг сценарий муаллифи ва постановкачи режиссёри Жаҳонгир Аҳмедов. Постановкачи оператор Жаҳонгир Ибрагимов. Фильмнинг таъсирчанлигини янада оширувчи, мазмунга ўзгача бўёқ берувчи оҳанг ва мусиқалар муаллифи бастакор Дониёр Агзамов.\nФильмдаги асосий ролларда ўзбек киносининг бугунги кундаги энг машҳур қиёфаларни учратиш мумкин: Улуғбек Қодиров, Асал Шодиева, Матёқуб Матчонов, Муҳаммадисо Абдулхайров, Элёр Маҳкамов ва ҳаказо.\nМуҳаббат, севги-садоқат, вафо ва оқибат ҳақидаги мазкур фильмга “У ўлмаган, лекин тирик ҳам эмас” шиори танланган. “У” деганда бирор шахс, айтайлик, фильм қаҳрамони назарда тутилганми ёки бирор туйғуми, ижодкорлар бу ҳақида маълум қилишмади.\nМаълумотларга кўра, фильм бюджети анча катта. Сабаби, унда энг сўнгги замонавий кинотехнологиялардан фойдаланилган. Турли мураккаб эффектлар ва тасвирий ечимлар асарга янада таъсирчанлик бағишлаши кутилаяпти.\nАйтиш керакки, бугунги ўзбек томошабинининг дидини аввалгилари билан солиштириб бўлмайди. Чунки қисқа даврда ўзбек кино оламига жаҳон стандартларига жавоб берадиган сифатли кинолар кириб кела бошлади. Айниқса, “Барон” фильми барча киноижодкорларни мўлжални янада баланд олишга ундай олди.\nХўш, Жаҳонгир Аҳмедовнинг “Мажнун” фильми бу анъанани давом эттира оладими? Саволларимизга фильмни кўргач, ойдинлик киритиб оламиз.\nШу кунларда мазкур фильмнинг ижодий жараёнларига оид фото ва видеолавҳалари турли ижтимоий тармоқларда тарқалди.


Халқаро бизнес Россия Федерациясини тарк этмоқда - Кулеба янги рўйхатни эълон қилди\nХалқаро компаниялар Россияни тарк этмоқда – Украина ташқи ишлар вазирлиги раҳбарининг янги рўйхати\n3 Aprel 10:42 Жаҳон\nБИЗНЕС БОЗОР дипломатия Кулеба РОССИЯ САНКЦИЯЛАР ТИВ УКРАИНА ХАЛҚАРО\nУкраина ташқи ишлар вазири Дмитри Кулеба сўнгги 24 соат ичида Россия билан ҳамкорликни тўхтатишга қарор қилган халқаро компаниялар рўйхатини эълон қилди. Бу ҳақда расмий Facebook-даги саҳифасида хабар берди.\nДмитрий Кулеба халқаро бизнес Россия билан ўзаро муносабатларни чекламоқда ёки ундан чиқиб кетаётганини таъкидлади.\n«Чиқмаганларни эса биз уларни фаол равишда рағбатлантирамиз. Ҳатто қаттиқ усуллар билан ҳам. Уруш пайтида дипломатия ҳар доим ҳам дипломатик бўлавермайди. Асосийси натижа. Бу урушда ҳар ким ғалаба қозониш учун ўзиники қилиши керак. кўз ёшлари , бир томчи қон ва ҳар бир оғриқ», деб ёзган вазир.\nКулеба, шунингдек, бир кун олдин Россия Федерацияси билан ҳамкорликни тўхтатиш ёки тўхтатишга қарор қилган халқаро бизнес компанияларини рўйхатга олди.\nWizz Air камида 30-октабргача Россия Федерациясига борадиган ва қайтаётган барча рейсларни бекор қилади;\nФинляндия ўрмон хўжалиги ускуналарини ишлаб чиқарувчи Ponsse PLC Россия ва Беларусни тарк этди;\nДаниянинг иссиқлик автоматизацияси, совутиш ва ҳайдовчи технологиялари ишлаб чиқарувчиси Danfoss ўз чиқишини эълон қилди;\nАмериканинг Amsted Rail Company компанияси Москвадаги офисини ёпади ва Саратовда подшипниклар ишлаб чиқаришни қисқартиради;\nDisney 7 апрелдан бошлаб Россия кинотеатрларида филмлар намойишини бутунлай тўхтатади;\nPeugeot, Citroen, Opel йиғиладиган Калуга шаҳридаги ПСМА Рус заводида бутловчи қисмлар етишмаслиги сабабли ишлаб чиқариш тўхтатилади;\nСамолётларни ижарага берувчи AerCap Россияда қолган 100 дан ортиқ самолётлари учун 3,5 миллиард долларлик даъво қўзғатди. Кулебанинг сўзларига кўра, AerCap бу ҳолатда албатта ғалаба қозонади;\nКим ошди савдосида иштирок этиши тақиқланган Кристининг Россия ва Белоруссиядаги мижозлари.\nCharlie Hebdo террорчиларига жазо тайинланди\nЭрон раҳбари ЖCПОА бўйича келишувга эришиш учун Теҳронга босимни тўхтатиш зарурлигини айтди\nҚрим ҳукумати Украинанинг яриморолга сув етказиб беришни имконсиз қилишга уринишига муносабат билдирди


ИСЛОМ БАНКЛАРИ ХАЛҚАРО МАЙДОНДА – oliymahad.uz\nИСЛОМ БАНКЛАРИ ХАЛҚАРО МАЙДОНДА\nБугунги кунга келиб жаҳоннинг кўплаб мамлакатларида ислом банклари фаолият юритмоқда. Аслида нақд рибавий фойдадан воз кечган ва ислом шариатига мувофиқ равишда таваккал кўринишида фаолият юритишни бошлаган ислом банклари барча ғарб мутахассислари томонидан қораланган ва узоққа бормайди, деган фикрларни илгари суришган эди. Лекин бу фикрлар ўз тасдиқини топмади. Аксинча, рибовий банклар инқирозга учраётган бир пайтда Ислом банклари дунё иқтисод саҳнасида ўзининг мустаҳкам ўрнига эга бўлиб бормоқда.\nДарҳақиқат, «Сарital intelligence» ҳалқаро банклар рейтинг агентлигининг 2000 йил маълумотларига кўра, ислом банкларининг активлари 160 млрд. дан ошиб кетган.\nНатижада ғарбнинг ривожланган давлатлари ислом банклари фаолиятига катта қизиқиш билдириб, мутахассисларнинг тадқиқот объектига айланиб қолди. Жумладан банкир ва олим Крис Барлтон ўзининг “Ривожланаётган бозорларда банклар” асарида ислом банклари фаолиятини ҳар томонлама таҳлил қилган. Унинг таҳлилига кўра ислом банклари капитали йилига 10-15 фоиз суръат билан ўсмоқда. Бу эса молия сохасида жуда юқори кўрсаткич хисобланади.\nШу билан бирга ғарб ва океан орти давлатларининг ривожланган банклари ислом банклари ривожланишига қизиқиш билдириб, яна рибовий фаолиятда кўзга ташланаётган камчиликларни бартараф қилиш мақсадида исломий фаолият юритадиган бўлимларни таъсис қилиб турли давлатларда иш олиб бормоқда.\nЖумладан, ”Чейз Манхэттен”, ”Голдмен Сакс”, ”Ай-ЭнДжи”, ”Нопура Сенъюритиз”, ”Джей Пи Моран” ва бошқалар шулар каби банкларни санаб ўтиш мумкин. АҚШнинг машҳур банкларидан “Ситибанк” махсус ислом фондлари учун 1млрд. доллор маблағ ажратиши ҳам молия бозорида ислом банкларининг роли тобора ошиб бораётганидан далолатдир.\nМаълумот ўрнида шуни таъкидлаш лозимки, ислом банкларида рибовий банк операцияларининг деярли барчаси, яъни, депозит, кредит, аккредитив, хисоб-китоб, тўлов операциялари амалга оширилади. Улар саноат, аграр сектор, тижорат ва хизмат кўрсатиш соҳаларига катта маблағларини инвестиция қилмоқда. Аммо мазкур ҳизматларнинг ҳаммаси шариат мезонига мос равишда олиб борилади.\n874500cookie-checkИСЛОМ БАНКЛАРИ ХАЛҚАРО МАЙДОНДАno\nОлдингиИсломда шерикчилик ва унинг турлариКейингиИСЛОМ БАНКЛАРИ ХУСУСИЯТЛАРИ


Ўзбекистон Иқтисодиёт вазирлиги ҳисобот эълон қилди\n11 апрел 2021, Тошкент вақти: 03:16\nапрел 30, 2009\nЎзбекистон Иқтисодиёт вазирлиги жорий йилнинг биринчи чорагида мамлакат иқтисодий ривожланишининг барқарор ижобий суръатлари сақланиб қолганини айтмоқда.\nВазирлик томонидан эълон қилинган ҳисоботда айтилишича, бунга президент Каримов томонидан тасдиқланган Инқирозга қарши чоралар дастури жорий этилиши имкон берган.\nҲужжатда қайд этилишича, жорий йилнинг биринчи чорагида ялпи ички маҳсулотнинг ўсиш суръати қарийб 8 фоизни ташкил этган, инфляция даражаси эса 3 фоиздан ошмаган.\n“Жаҳон молиявий иқтисодий инқирозининг салбий оқибатларининг олдини олиш ва бартараф этиш мақсадида Ўзбекистон президенти томонидан 16 фармон ва қарорлар, Вазирлар маҳкамасининг 18-қарори ҳамда вазирликлар, идоралар ҳамда маҳаллий ҳокимият органларининг 5 меъёрий ҳужжати қабул қилинди”, дейилади Иқтисодиёт вазирлиги ҳисоботида.\nУшбу ҳисоботда мамлакат иқтисодиётдаги камчиликлар ҳақида ҳеч нарса айтилмаган. Унда келтирилган рақамларни эса мустақил манбалардан тасдиқлатишнинг имкони йўқ.


Ўтиш даври синовлари | soglom.uz\nЎтиш даври синовлари\nҲалима опа 15 ёшли ўғли Сардорнинг кундан-кунга асабий бўлиб бораётганидан ташвишга тушиб, дугоналарининг тавсияси билан уни психолог кўригига олиб борди. Мутахассис қабулида фарзандининг ўзини тутиши, гап-сўзларидан она жуда мулзам бўлди.\nБироқ, бундай вазиятларни яхши тушунган психолог у билан яқиндан суҳбатлашди. Ҳалима опага эса ўғлини мутахассис шифокорга ҳам кўрсатиш лозимлигини айтди.\nБуни қарангки, кўпгина ота-оналар фарзандлари, айниқса, қизларини ўсмирлик даврида шифокор кўригига олиб боришни уят деб билади. Улардаги ўзгаришларни тушунолмаганидан ўртада турли зиддиятлар юзага келади. Ҳалима опа эса аксинча мутахассислар кўмагида ўғлининг муаммоларига вақтида ечим топиб, у билан алоқаларни яхши томонга ўзгартира олди.\nИнсон дунёга келаркан йиллар ўтгани сари ўсиб-улғаяётган муҳитга мослашиб боради. Шу боис, бежизга фарзандлар соғлом муҳитда вояга етишишига жиддий эътибор берилмайди. Ота-оналар ҳам болаларининг гўдаклик даврида инжиқликларига шерик бўлса, катта бўлгани сари табиатига хос салбий ҳолатларга тайёр туради. Айниқса, ўсмирлик даври энг оғир ва муҳим палла ҳисобланади. Чунки айни шу даврда ёшларларда ҳам руҳий, ҳам физиологик, ҳам биологик жиҳатдан ўзгаришлар содир бўлади. Бу эса ҳар бир ота-онадан фарзандларининг юриш-туришига бефарқ бўлмасликни талаб этади.\nЎсмирлик – болаларда турлича ўтади. Шу сабаб ҳам бу қалтис даврда улар орасида ёт ғоялар таъсирига берилиш, салбий иллатларга ружу қўйиш, айниқса, жиноятчилик кўпроқ кузатилади.\nЎтиш пайтида болалар ўзларининг фикрларини маъқул деб билади. ҳар қандай ишни тўғри қиляпман деб ҳисоблайди. Бу босқичда Улар катталарга бўйсунишни кўпинча истамайди.\nИнжиқлик, қайсарлик билан ўз фикрларини оқлайди. Уларда ўзбошимчалик, катталарнинг сўзларига қўшилмаслик ҳолатлари кузатилади.\nАгар фарзандингизда шунга ўхшаш ҳолатлар кузатилса, тезда хулоса чиқаришга шошилманг. “Нима учун шундай?”, “Нега фарзандим бундай бўлиб қолди?” каби саволларни ўзингизга бериб кўринг. Лозим бўлганда мутахассислар билан маслаҳатлашинг. Ана шунда ўғил-қизларимиздаги ўзгаришларнинг сабаби ва ечимини топган бўламиз.\nМутахассисларнинг таъкидлашича ўтиш даврида организмда гормонал, физиологик, биологик жараёнлар тезлашгани учун ҳам ёш йигит-қизларда турли салбий ҳолатлар кузатилар экан. Яъни, ўсмирлик болалик даврига нисбатан зиддиятли кечади. Бундай ҳолларда ота-оналар кўпинча қандай йўл тутиш кераклигини ўйлаб қолади.\n– Ўсмирлик – инқироз даври ҳисобланади, – дейди психолог Лола Иноғомова. – Бу пайтда ёш йигит-қизларда иккиланиш, қўрқиш, ҳаяжонланиш ҳолатлари кўп кузатилади, ўзини бошқа одамлар билан солиштиради. Қолаверса, ўзига мос ўртоқ қидиради. Ҳаддан ташқари босим, эркинлик, мажбурят ва масъулиятни қийинчилик билан қабул қилади. Бу ҳолатда фарзандлар ота-она ёки ўқитувчининг ёрдамига муҳтож бўлади. Айниқса, ота-онанинг баҳоси, ўрни у учун муҳим ҳисобланади. Болани мустақил фикрлашга ўргатиш, сўзларини эшитиш ва уни тўғриликча қабул қилиш керак.\nЯна ўқинг: Бола бошидан...\nБу даврда боланинг мулоқотга киришувчанлиги кучаяди. У фақат ўзи тенгилар билан суҳбатлашишга интилади. Катталарни эса ўзига рақиб, кўп нарсани билмайди, деб ҳисоблайди. Бундай пайтда оналар ўғил-қизларини тушунишга ҳаракат қилиши, сўзларига қулоқ тутиши лозим. Яъни, ўтиш даврида болага “тенгдош” сифатида қараш лозим. Шунда улардаги стресс (руҳий зўриқиш), қўрқув ва депрессия (тушкунлик) каби муаммолар маълум даражада ҳал бўлади. Агар у фикрини эркин баён эта олмаса, ўзини тушкун сезади. Мана шундай вазиятда уни мулоқотга тортиб, фикрларини билишга, яхши гап билан муаммоларини сўрашга ҳаракат қилиш керак. Агар фарзандингиз билан дўст сифатида мулоқот қилсангиз, унинг сизга нисбатан ишончи ортади ва тушкун ҳолатдан чиқишга ҳаракат қилади. Ўтиш давридан эса осонликча чиқиб кетади.


Фоторепортаж: Россияда коррупцияга қарши намойишлар бўлиб ўтмоқда\n20:09 / 26.03.2017\nБугун, 26 март куни Россиянинг 70 шаҳрида бир неча минг киши Алексей Навальний ва Коррупцияга қарши курашувчи фонднинг «У сизга Димон эмас» фильми билан боғлиқ аксилкоррупция акцияларда иштирок этмоқда. TJ нашри вазиятни кузатиб, ижтимоий тармоқлардаги норозилик намойишларидан қатор суратларни тақдим этмоқда.\nПойтахтда Тверь кўчасида акция бошлангунга қадар унинг баъзи иштирокчилари қўлга олинди. Тез орада полициячилар Алексей Навальнийнинг ўзини ҳам автозакка жойлаштиришди.\nМанбага кўра, Пушкин майдонида бир неча минг киши тўпланган, полиция кўздан ёш сиздирувчи газ ва тўқмоқларни қўллай бошлади. ИИВнинг Москва шаҳри бош бошқармаси 7-8 минг иштирокчи қатнашаётгани тўғрисида хабар берди.\nҲозирга қадар 130 га яқин иштирокчининг қўлга олингани ҳақида маълумот берилган.\nСанкт-Петербургнинг Марс майдонидаги намойишда 6-10 минг киши иштирок этмоқда. Бир неча киши қўлга олинган, уларнинг аниқ сони ҳақида маълумот йўқ.\nКейинроқ тахминан 2 минг кишининг Қишки саройга йўл олгани ҳақида хабар берилди.\nЕкатеринбургда фаоллар Меҳнат майдонида намойиш ўтказишни мувофиқлаштиришга уринишди, бироқ маъмурият, кейин эса вилоят ва туман судлари бу ташаббусни рад этишди.\nШунга қарамай, шаҳар марказида, турли баҳоларга кўра, 2.5 минг киши тўпланган. Майдондаги намойишдан кейин иштирокчилар Ельцин марказига қараб юришган.\nЧелябинскда намойиш ўтказиш тақиқлангани сабаб тадбир иштирокчилари "халқ сайллари" ўтказишган. Уларда мингдан ортиқ киши қатнашди.\nШаҳар маъмурияти фаоллар сўров берган жойда намойиш ўтказишга розилик бермади, шу билан бирга уни ўтказиш учун муқобил жой ҳам таклиф қилмади. Мэрия вакилининг изоҳ беришича, 26 март кунига шаҳардаги 80 майдонда оммавий тадбирлар ўтказилиши режалаштирилган.\nПриморье пойтахти аксилкоррупция акциялари ўтган биринчи шаҳарлардан бири бўлди. "ОВД-Инфо" маълумотига кўра, бу ерда 40 нафарга яқин киши қўлга олинган. Қатнашчиларнинг умумий сони 1,5 минг киши дея баҳоланган.\nФрунзе туман полиция бўлими олдида мингга яқин киши тўпланди. Намойишчилар орасида нафақат фаоллар, балки оддий йўловчилар, мактаб ўқувчилари ва нафақахўрлар ҳам бор.\nКубань пойтахтида фаоллар намойишни мувофиқлаштиришмади, улар шаҳар ҳукумати томонидан тасдиқланган "Яшаш учун 100 сабаб" акциясига қўшилишга қарор қилишди. Турли тахминларга кўра, акцияда мингга яқин киши қатнашган.\nВолгоград аксилкоррупция митинги гуруҳидан маълум қилишларича, полиция 22 кишини қўлга олган. Махсус полиция бўлими жисмоний куч қўллашга мажбур бўлиб, баъзиларнинг қўлини синдиришгача борган.\nкоррупция Россия намойиш кураш акция


Испанияда кўчада ниқоб тақиш мажбурияти бекор қилинди - Daryo\n12:54, 26.06.2021 19920\nИспанияда коронавирус пандемияси сабабли жорий қилинган кўчада ҳимоя ниқобларини тақиш мажбурияти 26 июндан бекор қилинди, деб ёзади «РБК».\nМамлакат бош вазири Педро Санчес ўтган ҳафта эпидемиологик чораларни юмшатиш тўғрисидаги қарорни эълон қилди. Ушбу қарор Испания Вазирлар Маҳкамаси ва Соғлиқни сақлаш вазирлиги томонидан тасдиқланди.\nСоғлиқни сақлаш вазири Каролина Дариаснинг сўзларига кўра, фуқаролар 1,5 метр ижтимоий масофани сақлаш шарти билан очиқ ҳавода ниқоб тақиши шарт эмас. Бироқ савдо кўчалари сингари гавжум жойларда ёки катта тадбирларда ниқобдан фойдаланиш керак бўлади.\nШу билан бирга, барча ёпиқ жамоат жойларида, жумладан, дўконлар, кинотеатрлар, театрлар, кутубхоналар ва музейларда ниқоб тақиш мажбурий бўлиб қолмоқда. Бу қоида жамоат транспортида ҳам амал қилади.\nThe Local нашрининг таъкидлашича, кўчада ниқоб тақиш мажбурияти бутун Испания бўйлаб бекор қилинган бўлса-да, ҳудудлар вазиятга қараб ўзлари қарор қилиши мумкин. Масалан, Андалузия ва Астурия ҳукумати очиқ ҳавода ҳам ниқоб тақишни давом эттиришни тавсия қилди.\nИспания ҳукумати фуқароларга 2020 йил баҳорида жамоат жойларида ниқоб тақишни буюрганди. 2021 йил март ойида одамлар орасидаги масофадан қатъи назар, кўчада ҳимоя ниқобларини тақиш талаби кучайтирилди.\nЖонс Ҳопкинс университети маълумотларига кўра, Испанияда пандемия бошидан бери 3,7 миллион киши COVID-19’га чалинган, шулардан 80,7 минг киши касалликдан вафот этган. The Local нашрининг ёзишича, июнь ойи ўрталарига келиб, мамлакат аҳолисининг 47 фоизи коронавирусга қарши вакцинанинг камида битта компоненти билан эмланган. Нашрнинг таъкидлашича, ҳозир мамлакатда касалланиш даражаси 2020 йилнинг августидан буён энг паст кўрсаткичда.\nИсроилда аҳолига ниқоб тақиш мажбурияти бекор қилинди\nЧеченистонда ҳам ниқоб тақмай юришга рухсат берилди ва республика ҳудудига кириш очиб қўйилди\nУдмуртия Россия ҳудудлари ичида биринчи бўлиб ниқоб тақиш мажбуриятини бекор қилди\n16:08, 10.01.2022 53092\n14:03 Бугун 11\n13:59 Бугун 172\n13:44 Бугун 689\n13:29 Бугун 4232\n00:52 Бугун 76739\n02:41 Бугун 66005\n00:19 Бугун 66041


Партия туман Кенгашларининг ҳисобот конференцияси бўлиб ўтмоқда | O'zLiDeP\nO‘zLiDeP Тойлоқ туман Кенгашининг навбатдаги ҳисобот конференцияси бўлиб ўтди. Унда партия туман ташкилотининг 5 йиллик фаолияти таҳлил қилинди.\nУшбу партия ташкилоти ўтган давр мобайнида туманда тадбиркорликни кенг ривожлантириш, хотин-қизлар ва ёшларни иш билан таъминлаш борасида қатор лойиҳаларни амалга оширди. Бугун туманда тадбиркорлик билан шуғилланаётганлар сони йилдан йилга ошиб боришида партия туман Кенгашининг ҳам ўз ҳиссаси бор. Таъкидлаш жоизки, 2015 йилда туманда партия бошланғич ташкилотлари сони 46 тани, аъзолари сони 1400 нафарни ташкил этган бўлса, бугунга келиб қуйи бўғинлар сони 61 тага кўпайиб 6500 нафар аъзоларни ўзи бирлаштира олди.\nТадбирда халқ депутатлари Тойлоқ туман Кенгашидаги O‘zLiDeP депутатлик гуруҳининг тўрт йиллик фаолияти таҳлил қилинди. Шунингдек, партия туман Кенгаши назорат-тафтиш комиссиясининг ўтган даврдаги фаолияти бўйича ютуқ ва камчиликлар юзасидан таҳлилий ҳисоботи тингланди.\n- Бугунги конференцияда партия туман Кенгаши, депутатлик гуруҳи фаолияти, назорат-тафтиш комиссиясининг фаолияти ютуқ ва камчиликлари танқидий таҳлил қилинишини адлия идораси вакили сифатида ижобий баҳолайман. Партиялар ўз фаолиятини бундай ёндашув орқали сарҳисоб қилиши келажак вазифаларни белгилаб олиш ва ижросини таъминлашда муҳим аҳамият касб этади, - деди Тойлоқ туман Кенгаши адлия бўлими бошлиғи Азамат Ғаффоров.\nТадбирда O‘zLiDeP Самарқанд вилоят Кенгашининг навбатдаги Конференциясига Тойлоқ туманидан 7 нафар делегатлар сайланди.


Жаҳон 22:57 / 21.10.2021 16540\nҚозоғистоннинг биринчи президенти Нурсултон Назарбоевнинг давлат раҳбари лавозимидан кетиши сабабларидан бири умуртқасида ўтказган жарроҳлик амалиёти бўлган. Бу ҳақда элбошининг ўзи “Хабар” давлат телеканалида эфирга узатилган “Суратга чизгилар” ҳужжатли фильмида маълум қилди.\n“Ҳозир сизга аввал айтмаган бир ҳақиқатни айтаман, бу сенсация бўлади. Мен умуртқамда жиддий жарроҳлик амалиётини ўтказганман. Хаста президент давлат бошқарувчиси бўла олмайди. Аҳволинг шундай экан, мамлакатда нима айб? У азият чекмаслиги керак. Шу аҳволда сафарлар уюштириш, учрашувлар ўтказишни давом эттириш керак, лекин бундай соғлиқ билан буни қандай қила оласан? Шу ҳолатим ҳам давлат раҳбари лавозимидан кетишимда аҳамиятга эга бўлган. Мен бу ҳақда ҳеч қачон айтмагандим, маъзур тутгайсизлар”, деб ўз “сири” билан бўлишган Назарбоев.\nУнинг айтишича, соғлиғидаги муаммо 2011 йилда оммавий тадбирлардан бири вақтида аниқланган. “8 март куни концертда ўтиргандик. Концерт тугагач, ўрнимдан турдим ва тамом, қадам боса олмадим. Мен қўриқчини чақирдим ва унга ёнимда туришини айтдим. Унинг қўлини қўлтиқоёқ каби ушлаб олдим ва одамлар билмаслиги учун секин юришни буюрдим. Ўшанда зал тўла эди. Шу алфозда у ердан чиқиб кетдим. Кейин кўрикдан ўтишни бошладим ва аниқланишича, умуртқамда муаммо бор экан”, деб ўз сўзларини давом эттирган сиёсатчи.\n“Буни халққа қандай айта олардим? Ҳали қиладиган ишларим бор, бироқ кетишим ҳам керак. Ўшанда кетишга тайёр эмасдим. Чунки ворисим масаласи ҳали ҳал бўлмаганди ва ҳоказо. Маълум вақт ўтгандан кейин шу қарорга келдим. Фикримча, тўғри қарор қабул қилганман. Ўшандан бери 2 йил ўтди ва ҳеч ҳам афсусланмайман”, деб таъкидлаб ўтган элбоши.\nСиёсатчи ўша ҳодисадан ташқари, ҳеч қачон жиддий бетоб бўлмагани ва ҳозир ҳам соғломлигини қўшимча қилган.\nНурсултон Назарбоев 2019 йил 19 мартда президент лавозимидан кетишини эълон қилганди ва эртаси куниёқ ўз ваколатларини топшириши ҳақидаги фармонни имзолаганди.


ҳокими Тўра Боболов Россияда бўлиб ўтган ЖЧда зафар қучган боксчи Баҳодир Жалоловга 200 миллион сўм пул мукофоти берди. Бу ҳақда Фейсбук ... Аҳрорбек Қурбонмуродов ўз саҳифасида хабар берди. Эслатиб ўтамиз, Баҳодир Жалоловга Президент совғаси – Тошкент шаҳридан уй-жой ҳам совға ...\nЕкатеринбург шаҳрида бўлиб ўтган бокс бўйича жаҳон чемпионатида Баҳодир Жалолов энг яхши спортчиси дея топилган эди. Унинг чемпионатда ...\nўз якунига етди. Мусобақанинг энг сўнгги финали ҳамюртимиз Баҳодир Жалолов (+91 кг) ва қозоғистонлик Камшибек Конкабаев иштирокида ... супер оғир вазн тоифасига эга вакилимизнинг қўли баланд келиб, Баҳодир Жалолов фаолиятида илк бор жаҳон чемпионатининг олтин медалига ...\nБаҳодир Жалолов финалда! Россиялик боксчи унга қаршилик кўрсата олмади\nЕкатуринбург шаҳрида бокс бўйича жаҳон чемпионатининг ярим финалида Баҳодир Жалолов навбатдаги ғалабасини қўлга киритди. Мусобақани жуда юқори ...\nБугун Баҳодир Жалолов россиялик боксчини синовдан ўтказади. Ярим финалдаги рақибларимиз маълум\nБаҳодир Жалолов чуқур нокаутга учратган америкалик рақиби ҳолидан хабар олди (видео)\nжаҳон чемпионатининг чорак финалида супероғир вазнли боксчимиз Баҳодир Жалолов АҚШ вакили Ричард Торресни чуқур нокаутга учратган эди. Торресни ...\nўз якунига етди. Куннинг сўнгги жанги энг оғир вазн тоифасида Баҳодир Жалолов иштирокида кечди. АҚШ вакили Ричард Торрес билан жанг ...\nкун беллашувлари якунланди. Бироз аввал энг оғир вазн тоифасида Баҳодир Жалолов украиналик рақибига қарши чорак финал йўлланмаси учун жанг ...\nАхмат-Ҳожи Қодиров хотирасига бағишланган халқаро турнир финалида Баҳодир Жалолов қозоғистонлик Айболди Дауренулини биринчи раундда нокаутга ... бўлганлар: Олтин медаль -60 кг.: Шунқор Абдурасулов +91 кг.: Баҳодир Жалолов Бронза медаль -52 кг.: Фозилжон Абдумуродов -64 ...\nкг: Дилшодбек Рўзметов -91 кг: Санжар Турсунов +91 кг: Баҳодир Жалолов Мураббийлар: Марат Қурбонов, Раҳматжон Рўзиохунов, Тўлқин ...


Саид Абдулазиз Юсупов ҳақида « Ўзбекистон Халқ Ҳаракати\n14 Mayıs 2019 - 11:52 'да юкланди ва 1004 марта ўқилди.\nМен таниган Саид Абдулазиз Юсупов ДХХда ишлайман деб фирибгарлик қиладиган одам эмас! Боз устига, у ДХХ ходими эканини исботлаш учун ишхонасида тўппонча кўрсатадиган ёш бола эмас!\nБулар хаёл мевалари. Хаёл бўлганида ҳам хом хаёллардан туғилган эртаклардир. Шу “айблар”ни ва шу “далиллар”ни тўқиб чиқарганлар буларга биров ишонади деб ўйлаган бўлса, бу хаёлпарастлар ўз ишларида нақадар саводсиз, дилетант эканларини кўрсатганлар, холос. Бугун ошкоралик замонида бу ўйинлари унча иш бермайди, аксинча, ўзларини шарманда қилади.\nСаид Абдулазиз Юсуповда камдан-кам раҳбарда бўладиган хусусиятни сезганман: у чин ва асил маънода ДАВЛАТ ОДАМИ эди! Елкасига тушган вазифага шу нуқтаи назардан боқар, нима фойда ва нима зарар экани ҳақида мустақил хулоса чиқара олар эди. Энг муҳими – тепаларга, бировларнинг қош-қовоқларига қарамасдан ўзи мустақил қарорга кела оларди. Чинакам давлат одам мана шунақа бўлиши керак. Бунақалар бизнинг давлат идораларида жуда оз ва нодирдир.\nУ виждонли, жонкуяр одам бўлгани учун Ислом Каримов даврида ҳам ҳақиқатпарастлик туйғусини омон сақлаб қолган, имкони бўлганида тўғридан-тўғри, имкони чекланганида тахаллус билан Тўғри сўзини айтиб келганига қисман гувоҳман. (Бу ҳақда алоҳида ёзаман.)\nМен Саид Абдулазизхон билан нисбатан кеч – ҳамма биладиган сабаблар туфайли вақтинча Туркияда яшаб турган пайтим танишдим. У ҳам бошига бир ташвиш тушиб (буни у президентга видеомурожаатида айтибди), бир муддат ўша ерлардан қўним топган экан. Бир марта кўришдик, икки соатча суҳбатлашдик. Лекин шу қисқа давр ичида ҳам у халқига, ватанига содиқ, фидойи инсон эканига, гаплари самимий эканига ишондим. Ўзбекистонимизда ватан ва давлат тақдири учун бунақа чинакам ва самимий қайғурадиган фикри очиқ инсонлар борлигидан қувонганман. Давлат одамлари орасида шундай йигитлардан ўн киши бўлса, жамиятни Ислом Каримов ботириб кетган ботқоқдан олиб чиқиб кетар эди, деб орзу қилганим эсимда.\nКейин мақолаларини кузата бошладим, видеомулоқотларини кўрдим. Ўзи орзу қилган жамиятни қуриш сари қадамма-қадам бораётганини ҳис қилдим.\nСаид Абдулазизхон, худди мен каби, янги президентимиз Шавкат Мирзиёевнинг ислоҳотларига қаттиқ ишонди, қизилроқ гап бўлса ҳам айтай, бутун куч-ғайратини шу ислоҳотлар ҳимояси ва юзага чиқишига сарфлади. Янги даврни бир имкон деб билди ва шу имкондан фойдаланиб мамлакатда сўз ва матбуот эркинлигини жорий этишга ҳисса қўшди.\nАфсус, унинг, нафақат унинг, балки, бугун бемалол айтса бўлади: давлат қаршисида, Президент қаршисида, жамиятнинг янгиланишини, яхшиланишини юрак-юрагидан истаётган бутун онгли халқимиз қаршисида умуман янги сиёсатни ёқтирмаётган, бошлатилган ислоҳотларга гоҳ очиқ, гоҳ зимдан қаршилик қилаётган катта куч – каримовчи-иноятовчи кадрлар тўпи бор. Улар ҳур фикрдан қўрқади, уларга ошкоралик ҳалақит қилади – одамларнинг кўзи очилиб, тили чиқиб қолса, шу дамгача ими-жимида қилиб келган ишларини давом эттира олмай қолиши, бир сўз билан айтганда, ўзларининг саводсизлигини, давлат номидан фақат ўз чўнтагини ўйлайдиган манфаат қуллари эканини халқ билиб қолиши уларни жазавалантиради. Уларга давлат ишидаги оқсоқликлар, халқнинг аянчли аҳволи бир пул, уларга олдиларидаги тайёр ош-нонни олдириб қўйиш катта фожиа!\nШунинг учун бутун давлат кучларини ишга солиб, тиш-тирноғи билан ҳур фикрга қарши курашади.\nЎзларининг манфур ишларига ҳалақит қилаётган шахсларни ўртадан йўқотиш учун қамоққа оларкан, ёлғон даъволар, қалбаки айбномалар ишлатяптими, демак, улар ожиз, қўрқоқ ва ёвуздирлар. Ҳусайн Бойқарога ёлғон хабарлар етказиб Алишер Навоийни саройдан қувдирган шулардир! Яна ўша Ҳусайн Бойқарога маст ҳолида қўл қўйдириб, энг суюмли невараси Мўмин Мирзони қатл этганлар шулардир!\nТарихдан бугунга қадар бунақа мисоллар тиқилиб ётибди.\nЛекин ҳеч қандай ёвузлик, аблаҳлик, пасткашлик ҳақ учун курашни тўхтата олмаган ва тўхтата олмайди ҳам. Ҳамиша, ҳамма замонда, ҳозир ҳам ва бундан кейин то қиёматгача ҳам жуда озчилик бўлса-да ҳақда турадиган мард ўғлонлар етишиб чиққан ва чиқаверади! Улар хўрликни, ғарибликни, қамоқни, сургунни ва ҳатто ўлимни бўйинларига олиб майдонга отилиб тушаверади! Жамиятлар мана шунақа озчилик ҳисобига тоза ҳаво олиб туради!\nАммо дунё шундай қурилганки, жамият у тоза ҳаво манбаини айни онида билмайди, ҳис этмайди, вақт ўтганидан кейин иқрор бўлади, эътироф этади. Айни онида жамият давлат тепасига келиб олган бир тўда ўғри, қароқчи, муттаҳам ва золим кимсаларнинг найрангларига доим алданади ва алданганини йигирма, ўттиз, эллик йиллардан сўнг билади!\nМен бугуноқ, ҳозироқ Саид Абдулазизхон Юсупов бошига тушган кулфатни балки енгиллатолмасман, қўлидан еталаб қамоқдан олиб чиқиб кетолмасман. Бунга кучим етмайди, мақомим у даражада эмас. Аммо, Саид Абдулазизхон айтмоқчи, менинг бир оҳ уришим бор! Ота-онасининг, яқинларининг, хотини ва мурғак болаларининг, қўйингки, барча мазлумларнинг бир эмас, минг оҳ уриши бор!\nКучим етгани – сўзим охирида ушбу ердан туриб давлатимиз бошлиғига мурожаат этаман.\nМуҳтарам Президент! Ҳушёр бўлинг, сизнинг тарафдорларингизни, сиз бошлаган ислоҳотларга чин юракдан кўмак бермоқчи бўлган фидойи инсонларни битта-битта қамоққа оляптилар! Сизни кучсизлантиряптилар! Айтган гапларига тескари иш қиларкан деган тасаввур уйғотиб сизни мамлакатда ҳам, дунёда ҳам обрўсизлантиряптилар! Халқимизни сиздан ва сиз қилаётган ишдан аста-секинлик билан бездиряптилар! Сизни тобора қуршаб келяптилар!\nБугун сиз катта имтиҳон қаршисида – сиёсий иродангизни қатъийят билан кўрсатишингиз лозим бўлган бир паллади турибсиз.\nЧин дўстни ёлғонидан ажратинг! Халққа ёққан, кўксига ёқимли эпкин бўлиб эсган илк бир ярим йилликдаги шижоатингиздан, шаштингиздан қайтарганлар, ислоҳотларингизни ярим йўлда тўхтатганлар сизнинг дўстларингиз эмас! Уларни теварагингиздан қувинг, қўл-оёғингизни боғлаб турган занжирни узинг!\nБунда халқ сизга ёрдам беради, етарки, сиз халққа суянинг! Сизни ўзига бошлиқ этиб сайлаган халқ Бошлиғини ҳар қандай ёвуз кучлардан сақлай олади!\nКўзига хунук кўринса ҳатто симёғочни ҳам бўйнига айб қўйиб қамай оладиган ташкилотларнинг иштаҳасини тизгинланг!\nКейинчалик аттанг деб қолган Ҳусайн Бойқаронинг хатосини такрорламанг!\nТарафдорларингизни – халқи ва давлати учун юрагидан ёнадиган, ҳартомонлама равнақни истаётган ҳур фикрли инсонларни таниб олинг ва аҳмоқона хатти-ҳаракатлари билан мамлакатни бошиберк кўчага тиқиб қўяётган душманларингизга уларни едириб қўйманг!\nНуруллоҳ Муҳаммад Рауфхон, ёзувчи.\n2019 йил майининг 14-куни, сешанба.\nYazıyı paylaş "Саид Абдулазиз Юсупов ҳақида"\nŞuanda Abdulloh adlı kişinin yorumuna cevap yazıyorsunuz. Cevabı iptal etmek için tıklayın.\nBir oddiy odamning birovga tuhmat qilishi bir narsa, lekin davlatning shunday katta tashkilotining tuhmat bilan shug’ullanishi bir ofat. Said-Abdulaziz ozod bo’lar, lekin unga tuhmat qilganlarga biror chora ko’rilarmikan? Ko’rilmasa u holda bu davlat o’zining o’limi tomon shaxdam qaqdamlar bilan ketayapti desa ham bo’ladi. Nahotki davlat o’zining qanchalar pastkashlik bilan shug’ullanayotganini tushunmasa.


Бағдодда сайлов участкалари портлатилди\n7 март куни ўтказиладиган парламент сайлови арафасида Бағдоддаги сайлов участкаларида содир этилган портлашларда ҳукумат кучларининг камида етти аскари нобуд бўлди.\nХабарларга кўра, бугун Ироқда муддатидан аввал овоз бериш жараёни бошланган. Ушбу жараёнда асосан 7 март кунги сайлов хавфсизлигини таъминловчи ҳарбийлар ва полиция ходимлари иштирок этмоқдалар. Бағдод марказидаги салов участкалардан бирида ҳарбийлар ва полиция ходимлари овоз бераётган маҳал худкуш шахс томонидан портлаш содир этилган. Яна бир сайлов участкаси олдида рўй берган портлашда тинч аҳоли вакилларидан беш киши нобуд бўлган.\nКузатувчилар фикрича, сайлов арафасида мамлакат бўйлаб содир этилаётган зўравонликлар кўлами ортиши мумкин.\nАйни пайтда мамлакат бўйлаб хавфсизлик чоралари кучайтирилмоқда.


АҚШнинг Россияга қарши янги санкциялари ўзига зарар келтириши мумкин – эксперт - 24.09.2021, Sputnik Ўзбекистон\nАҚШ Россияга қарши санкцияларни ўз ичига олган келгуси йил мудофаа бюджетини тасдиқлади. Sputnik радиоси эфирида Сиёсий экспертлар ва маслаҳатчилар... 24.09.2021, Sputnik Ўзбекистон\nТОШКЕНТ, 24 сен – Sputnik. АҚШ Конгрессининг Қонунчилик палатаси Россияга қарши санкцияларни кучайтириш ўз ичига олган, келгуси йил мудофаа бюджетини тасдиқлади.Конгрессменлар, хусусан, “Шимолий оқим-2”газ қувурига қарши янги чекловларни, шунингдек Россиянинг суверен қарзига нисбатан чекловларни ҳамда 35 нафар Россия фуқароларига қарши санкцияларни тасдиқлашди.Янги қонун Сенат тасдиғидан ўтганидан сўнг ва президент Жо Байден имзолаганидан сўнг кучга киради.Сиёсий экспертлар ва маслаҳатчилар ассоциацияси аъзоси, МГИМО сиёсий назария факультети доценти Кирилл Коктыш хулосасига кўра, ушбу санкциялар Россиядан кўра АҚШ ўзига кўпроқ зарар етказиши мумкин. Бу айниқса Россия суверен қарзига оид чекловларга таалуқли.“Албатта, чекловлар турлича бўлиши мумкин, жумладан Россияни SWIFT халқаро тўловлар тизимидан ўчиришгача, Лекин компаниянинг ўзи Россияни тўлов тизимидан ўчириш ҳақида гап кетмаётганини тасдиқламоқда ва буни шунчаки пўписа деб атамоқда.“Албатта, ҳеч қандай бизнес ўз мижозларини йўқотишни истамайди, бу уларнинг обрўсига салбий таъсир кўрсатади. Эронга ана шундай санкция қўлланилганида оқибати нима бўлганини ҳамма яхши эслайди. Бундай чоралар АҚШнинг ўзига кўпроқ зара келтиради. АҚШнинг долларга асосланган иқтисодий таъсир ҳудудини қисқартириб, давлатларни халқаро-ҳисоб китобларда криптовалюта ёки бошқа хорижий валютага ўтишга ундаши мумкин, - дейди Коктыш.Маълумот учун, АҚШнинг 2022 йилги мудофаа бюджетининг қиймати 780 миллиард долларни ташкил қилади. Россияга қирши киритлган санкциялар ушбу улкан маблағ олдида ҳеч нарса бўлмаса-да, асосийси унинг психиологик эффекти, дейди мутахассис.“Нима бўлганда ҳам ҳозирча бир бундай “услуб”нинг АҚШ фойдасига ишлаётганини кўришимиз мумкин, - дейди эксперт. Масалан, АҚШ санкцияларидан сўнг Швейцариянинг қувур ётқизувчи компанияси “Шимолий оқим-2”, лойиҳасидан чиқди ва Россия газ қувурини ўз кучи билан қуриб битказишга тўғри келди. Бунинг оқибатда лойиҳа 1 йилга кечикди”.\nақш, санкция, россия\nТОШКЕНТ, 24 сен – Sputnik. АҚШ Конгрессининг Қонунчилик палатаси Россияга қарши санкцияларни кучайтириш ўз ичига олган, келгуси йил мудофаа бюджетини тасдиқлади.\nКонгрессменлар, хусусан, “Шимолий оқим-2”газ қувурига қарши янги чекловларни, шунингдек Россиянинг суверен қарзига нисбатан чекловларни ҳамда 35 нафар Россия фуқароларига қарши санкцияларни тасдиқлашди.\nЯнги қонун Сенат тасдиғидан ўтганидан сўнг ва президент Жо Байден имзолаганидан сўнг кучга киради.\nСиёсий экспертлар ва маслаҳатчилар ассоциацияси аъзоси, МГИМО сиёсий назария факультети доценти Кирилл Коктыш хулосасига кўра, ушбу санкциялар Россиядан кўра АҚШ ўзига кўпроқ зарар етказиши мумкин. Бу айниқса Россия суверен қарзига оид чекловларга таалуқли.\n“Албатта, чекловлар турлича бўлиши мумкин, жумладан Россияни SWIFT халқаро тўловлар тизимидан ўчиришгача, Лекин компаниянинг ўзи Россияни тўлов тизимидан ўчириш ҳақида гап кетмаётганини тасдиқламоқда ва буни шунчаки пўписа деб атамоқда.\n“Албатта, ҳеч қандай бизнес ўз мижозларини йўқотишни истамайди, бу уларнинг обрўсига салбий таъсир кўрсатади. Эронга ана шундай санкция қўлланилганида оқибати нима бўлганини ҳамма яхши эслайди. Бундай чоралар АҚШнинг ўзига кўпроқ зара келтиради. АҚШнинг долларга асосланган иқтисодий таъсир ҳудудини қисқартириб, давлатларни халқаро-ҳисоб китобларда криптовалюта ёки бошқа хорижий валютага ўтишга ундаши мумкин, - дейди Коктыш.\nМаълумот учун, АҚШнинг 2022 йилги мудофаа бюджетининг қиймати 780 миллиард долларни ташкил қилади. Россияга қирши киритлган санкциялар ушбу улкан маблағ олдида ҳеч нарса бўлмаса-да, асосийси унинг психиологик эффекти, дейди мутахассис.\n“АҚШ ҳудудидан ташқарида жойлашган давлатга санкция киритиш билан улар фақат бир нарсани кўзлаган – бутун дунё ҳамжамиятига яна бир бор ўзларининг “кучини” кўрсатиб қўйиш, уларнинг ички қонунлари дунёнинг бошқа жойига ҳам ўтишига даъво қилишдир. Лекин Россиянинг йирик давлат арбоблари, бизнесмен ва журналистларига қарши бирор реал чора кўриши мушкул”, - дейди Коктыш.\n“Нима бўлганда ҳам ҳозирча бир бундай “услуб”нинг АҚШ фойдасига ишлаётганини кўришимиз мумкин, - дейди эксперт. Масалан, АҚШ санкцияларидан сўнг Швейцариянинг қувур ётқизувчи компанияси “Шимолий оқим-2”, лойиҳасидан чиқди ва Россия газ қувурини ўз кучи билан қуриб битказишга тўғри келди. Бунинг оқибатда лойиҳа 1 йилга кечикди”.


Россияда ОИВ-инфекцияси энг кўп тарқалган ҳудудлар ва у ерда яшовчи мигрантлар сони айтилдиHaqida.net\nHome Dunyo Россияда ОИВ-инфекцияси энг кўп тарқалган ҳудудлар ва у ерда яшовчи мигрантлар сони айтилди\nРоссияда ОИВ-инфекцияси энг кўп тарқалган ҳудудлар ва у ерда яшовчи мигрантлар сони айтилди\nРоссияда ОИВ-инфекцияси билан касалланган энг кўп инсонлар Иркутск вилоятида яшайди, бу ерда ҳар 100 минг аҳолига ушбу ташхис билан яшовчи 1,7 минг киши тўғри келади. Бу ҳақда Роспотребнадзор ҳузуридаги ОИТС Федерал маркази ҳисоботида айтилади, у РБК томонидан тақдим этилган.\nБМТнинг ОИВ/ОИТС бўйича Бирлашган дастурининг (ЮНЭЙДС) Шарқий Европа ва Осиё бўйича минтақавий директори Виней Салдананинг РБК’га хабар беришича, жаҳонда ҳаммаси бўлиб тахминан 37 миллион киши ОИВ билан яшайди. Улардан 21 миллиони махсус терапияни қабул қилади, у вирусга ривожланишга имкон бермайди ҳамда бундай одамларни атрофдагилар учун хавфсиз қилади. Унинг сўзларига кўра, бундай чоралар «Шарқий Европа ва Марказий Осиёдан ташқари, жаҳоннинг деярли барча минтақаларида ОИВ билан касалланишнинг янги ҳолатлари пайдо бўлишини пасайтириш» имконини берди. Салдананинг таъкидлашича, 2010 йилдан бери жаҳоннинг бу қисмларида ҳар йили ОИВ билан касалланиш ва ОИТСдан вафот этиш ҳолатлари кўпайиб бормоқда.


Тадбиркор фойдасига 334,3 млн. сўм қарздорлик ундириб берилди - Zamin.uz\nТадбиркор фойдасига 334,3 млн. сўм қарздорлик ундириб берилди\nМажбурий ижро бюросининг Миробод туман бўлими иш юритувига Тошкент туманлараро Иқтисодий судининг 04.01.2021 йилдаги ижро варақасига асосан, қарздор "O'ZTEMIRYO'LQURILISHMONTAJ"дан ундирувчи "TEXNIK DIZEL SERVIS" МЧЖ фойдасига 334 млн. 333 минг сўм қарз ундириш тўғрисидаги ижро ҳужжати 18.01.2021 йилда келиб тушган ва шу куннинг ўзида ижро ҳужжати қўзғатилиб, қарори қарздорга ижро қилишлик учун юборилган.\nҚарздор давлат ижрочиси томонидан берилган ихтиёрий муддат ичида қарздорликни қопламаганлиги сабабли мажбурий ижро ҳаракатларига киришилган. Ижро ҳаракатлари давомида “Mib Portal” портал электрон дастури орқали тегишли ташкилотларга сўровномалар юборилди, олинган жавобларга кўра қарздорга тегшили бўлган мол-мулкларга банд солинган.\nОлиб борилган мажбурий ижро ҳаракатлари давомида қарздорнинг ҳисоб рақамларига инкассо қўйилиб, қарздорнинг ҳисоб рақамидан 334 333 минг сўм қарз суммаси ундирилиб, ижро иш юритуви амалда тамомлади. «Замин» янгиликларини «Вконтакти»да кузатиб боринг\nЯнгиликлар » Жамият » Тадбиркор фойдасига 334,3 млн. сўм қарздорлик ундириб берилди


Фирдавс Асадов ва Шукур Жумабоев "Бухоро" кўригида / CHAMPIONAT.asia\nФирдавс Асадов ва Шукур Жумабоев "Бухоро" кўригида\nМавсум бошида "Бухоро" асосан маҳаллий ва иқтидорли футболчиларга эътибор қаратишни мақсад қилганлигидан хабарингиз бор.\nШу сабабли жамоанинг дастлабки босқич йиғинларига фақат маҳалий футболчилар жалб қилинди.\nҲозирги кунга келиб шундай иқтидор эгалари кўплаб ёшлар орасидан саралаб олинди. Биринчи лигада қатнашадиган Бухоронинг "Спартак" клубидан Фирдавс Асадов вилоятнинг бош жамоаси "Бухоро"га жалб қилинди.\nХаммага маълум-ки, Фирдавс Асадов 2013 йилги биринчи лига мусобақаларининг тўпурарларидан бири саналади. 17 ёшли бу ҳужумчи биринчи лига мусобақаларида август ойининг "энг яхши футболчиси" номига ҳам сазовор булган.\nБундан ташқари "Бухоро"да яна бир янги футболчи кўрикидан ўтмоқда.\nЎтган мавсум "Гулистон" жамоасида ўтказган Шукур Жумабоев бугунги кунга келиб "Бухоро" аъзосига айланишга яқин турибти. Ушбу футболчи фарғоналик бўлиб, ярим ҳимоя чизиғида ҳаракат қилади.


Ажал чангалидан омон қолганлар - zarnews.uz\nЯқинда Магнитогорск (Россия)да қулаб тушган уйнинг кириш-чиқиш йўлаги вайронаси остидан 11 ойлик гўдак Ваня Фокиннинг қутқариб олиниши чинакам мўъжиза бўлди, деб ёзади "Мир новостей" (2019 й. 11-сон) ҳафтаномасида Дмитрий Соколов. Февралда кичкинтой касалхонадан уйига қайтди. Шуни таъкидлаш керакки, бундай мўъжизалар кам эмас. "Қирқ йил қирон бўлса, ажали етган ўлади", деганларидек ажал етмаса ҳар қандай фалокатда ҳам инсон тирик қолар экан.\nТИРИК ҚОЛГАН СТЮАРДЕССА\n1972 йил 26 январда Стокгольм-Белград рейсида авиаҳалокат рўй берди. 10 минг метр баландликда учаётган самолёт террорист бомбасидан портлаб кетди. Газеталар чуқур қайғу билан экипаж аъзолари ва барча йўловчилар ҳалок бўлганини хабар қилдилар. Аммо ажал чангалидан 22 ёшли стюардесса Весна Вулович омон қолганди. У самолёт бўлаги билан бирга Чехиянинг Ческа-Каменице шаҳарчаси четига қулаб тушганди. Унинг бахтига самолёт қор босган дарахтзор устига қулаган. Аммо маҳаллий ўткинчи ҳушсиз ётган қизни жасадлар ичидан қут¬қариб олмаганида у совуқдан музлаб ўлиши аниқ эди. Весна Вулович тўққиз ой тўшакда ётди. Врачлар унинг оёққа туриб кетишига ишонишмаганди. Вақт ўтиши билан стюардесса нафақат оёққа турди, балки яна ўз ишига қайтишга уринди. Бироқ уни стюардессаликка олишмади, ўзи ишлаган авиакомпания¬да бошқа иш беришди. У бир неча ўн йил соғ-саломат ишлади.\nАқл бовар қилмас бу ҳодиса 1960 йил Жанубий Курил оролларидан бири - Итурупдан сал нарида содир бўлди. Шундай даҳшатли довул кўтарилдики, қирғоқда танкларни ташишга мўлжалланган баржа (кема) боғланган трос узилиб, баржани денгизга суриб кетди. Агар унда тўрт аскар: Филипп Поп¬лавский, Иван Федатов, Анатолий Крючковский ва Асхат Зиганшин бўлишмаганда унчалик фожиа эмасди. 20-21 ёшдаги бу совет аскарлари совуқ, очлик, иложсизликдан Тинч океанида 49 кун сузиб юрдилар. Бахтга қарши улар сузиб юрган зонада Америка ҳарбийлари ўқув машқлари ўтказишаётганди. Ўткинчи кемадан умид сўнганди. Аскарлар бутунлай ҳолдан тойиб тирик қолишларига умид қолмаганда, кутилмаганда АҚШ ҳарбий вертолёти уларни кўриб қолади ва қутқаради. Совет аскарлари замбилда авианосецга олиб келинади ва АҚШга жўнатилади. Жасур аскарлар соғайишгач, Америкада қолиш таклиф этилади, аммо улар Совет Иттифоқига қайтишади. Робинзонлар қаҳрамонлар сифатида кутиб олинади.\nТаниқли қутбчи Дуглас Моусон ХХ аср бошида Антарктидага илмий экспедицияга жўнайди. "Аврора" буғ яхтаси 1912 йил 6 январда олтинчи қитъа қирғоғига келиб тўхтайди. Қирғоққа тушгач, Моусон Антарктида қирғоқбўйларини картага туширишни режалаштиради. Ҳар бири уч қутбчадан иборат олтита отряд тузилади. Улардан бирига Моусоннинг ўзи бошчилик қилади. Моусон икки шериги билан 781 кг. егулик захираси билан 16 ит қўшилган уч чанада йўлга тушишади. Биринчи бахт¬сизлик саёҳатнинг 19 кунида рўй беради. Тадқиқотчилар йўлида дарз кетган чуқур ёриқ пайдо бўлади. Моусоннинг шерикларидан бири Нинис юкларнинг катта қисми билан 50 метр баландликдан жарга қулаб тушади. Унинг жасади топилмайди. Кўп ўтмай Моусон иккинчи шеригидан ҳам айрилади. У ёлғиз қолган бўлса-да, руҳан тушкунликка тушмайди. Қор ва музликда яна 150 км. йўл босса жўнаб кетадиган кемага улгуриши мумкин эди. Аммо табиат унга қарши турди. Қутбчилар қароргоҳига етишига бир неча кун қолганда чуқур ёриққа қулади, туби кўринмас муз жарликда арқонда осилиб қолди. Минг азобда юқорига тирмашиб чиқиб олишга муваффақ бўлди. Бироқ кемага улгурмади. 29 январда Моусон сўнгги озуқаси ҳам тугаганда, бошқа экспедициядаги дўстлари қолдирган қароргоҳга дуч келди. Бахтига улар озиқ-овқат ва харита қолдиришган экан. Ўша харитага қараб Моусон бухтага етиб келди. Афсуски, "Аврора" аллақачон сузиб кетганди. Навбатдаги кемани ўлим исканжаси азобида тўққиз ой кутишга тўғри келди. Ажал чангалидан омон қолган сайёҳ Ватанига чинакам қаҳрамон сифатида қайтди.\nСпеолог-ғоршунос Жорж Ду Присни 1983 йилда навбатдаги чуқур ғорлардан бирига тушаётганда сирпаниб кетиб, шиддат билан оқаётган ерости дар¬ёсига қулайди. Сув гирдоби уни комига тортиб, кенг ерости саҳнига чиқариб ташлайди. Улкан еростидан чиқиш учун бир нечта туйнуклар бўлса-да, тик девордан юқорига сирғалиб чиқиш амримаҳол эди. Аммо Жорж тушкунликка тушмади. У ўзининг жигарранг свитерининг ипини ситиб, калава ипга айлантирди. Сўнгра икки ҳафта давомида ҳар куни ипни ғордан ташқарига учиб чиқиб келаётган кўршапалаклар оёғига боғлаб турди. Буни қарангки, шаҳар чеккасида яшовчи аҳоли кўршапалаклар панжасидаги ғалати ипни кўриб қолишиб, ғорда бирор фалокат содир бўлганини сезишади ва Жоржни қутқариб олишди. У 13 кун ғор тубида жаҳаннам бўсағасида турган эди.


Кекса хитойлик бойлигини итига қолдиришга қарор қилди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Кекса хитойлик бойлигини итига қолдиришга қарор қилди\t11:28, 16 август\tХитойлик кекса эркак бойлигини итига қолдириш ҳақидаги васиятга имзо чекди, деб хабар қилди “Gazeta.ru” нашри.\n71 ёшли Ван Жунву итига 80 минг юан (12 минг долларга яқин) пулни васият қилган.\n“Сўнгги пайтларда мазам йўқлиги туфайли ўзимни ёмон ҳис қиляпман. Ғамхўрлик қилишим лозим бўлган ягона зот — итимдир”, деди Ван Жунву.\nЭркакнинг рафиқаси узоқ давом этган касалликдан сўнг вафот этган, ўғли эса йўл-транспорт ҳодисасида ҳалок бўлган. Ит унинг ягона оила аъзосидир. Итни кичкиналигидан боқиб олган, сўнгги йилларда у эркакнинг яккаю ягона шериги, яқини бўлган.


ЁШАРТИРУВЧИ НИКОБЛАР УЙ ШАРОИТИДА ТАЙЁРЛАШ ХАКИДА\nАвтор TUSHDA На чтение 9 мин Просмотров 622 Опубликовано 29.05.2018\nТери қуришига ҳарши бўлган лосон\nАсал ва сули ёрмасидан тайёрланган ЁШАРТИРУВЧИ ниқоб\nАсал -лимонли ниқоб\nТухум сариғидан тайёрланган ниқоб (қуруқ тери учун)\n“Геркулес”дан тайёрлаяган ниқоб\nХамиртурушли ЁШАРТИРУВЧИ ниқоб\nКўкатли ЁШАРТИРУВЧИ ниқоб\nҚуруҳ тери учун творогли ниқоб\nТерини таранглаштирувчи ниқоб\nТаъсирчан тери учун никоб\nҚовоклар учун никоб\nКарамли пиқоб (ёғли юз териси учуп)\nКарамли ниқоб (таъсирчан юз териси учун)\nСариқ ниқоб (мўътадил юз териси учун)\nЗайтуи ёгили ниқоб (қуруқ юз териси учуи)\nОлмали ниқоб (ёгли юз териси учун)\nҲар бир аёл қанча ёш бўлишидан қатъи назар териси таранг, ёш ва соглом кўринишга ега бўлишини орзу қилади. ЁШАРТИРУВЧИ\nАммо афсуски, илм-фан ҳанузгача абадий ёшлик. сирларини кашф ета олганича йўқ. Вақт ўтиб, ёшингизга ёш қўшилиб борар екан, кўз, лаб атрофи соҳасида майда-майда чизиқлар, яъни ажинлар пайдо бўла бошлайди.\nШундай екан, терида пайдо бўладиган ўзгаришларга қарши мустақил курашишга тўғри келади.\nҚуйида таклиф етилаётган ниқоблар тозалаш ва озиқлантириш орқали тери сўлғинлигининг олдини олади.\nОқсилли ниқоб тери тортилишига ёрдам беради. Ниқобни тайёрлаш учун тухум оқи кўпиртирилиб, унга чой қошиқда лимон шарбати қўшилади. Тайёр аралашмани юзга суртиб, 2-3 дақиқадан сўнг илиқ сувда ювиб ташланади.\nТухум сариғига 15 грамм ўсимлик ёги ва 10 томчи лимон шарбати қўшилади. 20 дақиқага юзга суртилганидан сўнг аввал илиқ, кейин совуқ сувда ювиб ташланади.\nБир ош қошиқ ун сут билан аралаштирилади. Унга тухум сариғи қўшилади. (Ниқоб сметана каби қуюқ бўлишига аҳамият бериш керак.) Яхшилаб аралаштирилгач, юзга суртилади. 20 дақиқадан кейин юз лимон шарбати (бир стакан сувга бир чой қошиқ лимон шарбати) қўшилган сувда ювилади.\nНиқоб терини яхши текислайди ҳамда ажойиб тарзда озиқлантиради. ЁШАРТИРУВЧИ\nДасторбош, липа гуллари, зубтурум барги, маймунжон ва қорагат тенг миқдорда олиниб, устига қайиоқ сув қуйилади. Тайёр бўлган қуюқ бўтқа совитилиб, юзга ва бўйинга суртилади. 15-20 дақиқадан кейин совуқ сувда ювиб ташланади.\nҚуруқ юз терисини текислаш ва ажинлардан халос қилиш учун картошкали ниқоб ёрдам беради. Илитилган картошка пюресини юзга суртиб, 20 дақиқага қолдирилади. Сўнг совуқ сувда ювиб ташланади.\nТухум сариғи ярим стакан сметана билан аралапггирилади. Унга 1 чой қошиқ сув ва ярим чой қошиқ апелсин шарбати қўшилади. Пахта лосонда ҳўлланиб, юз ва бўйин соҳаси артилади. Устидан ёғли крем суртилади.\nМайдаланган лимон пўчоғига бир чой қошиқ лимон шарбати, 1 дона тухум оқи ва 1,5 чой қошиқ янчилган бодом қўшилади. Тайёр масса яхшилаб аралаштирилиб юзга суртилади.\nАйтиш жоизки, ниқобли муолажа усули бир ойда кўпи билан 1 ёки 3 марта ўтказилади.\n1 ёки 2 чой қошиқ сули ёрмасига 1 чой қошиқда суюқ асал ва яримта кўпиртирилган тухум оқи қўшилади. Аралашма юзга суртилиб, 20 дақиқадан кейин совуқ сувга ботирилган пахтада артиб олинади.\nСепкил ва пигмент доғлар учун асал-лимонли ниқоб жуда фойдали ҳисобланади.\n1 дона лимон суви сиқиб олиниб, 4 чой қошиқ асал билан аралаштирилади. Бир хил масса ҳосил бўлгунича аралаштирилиб, косметик салфеткачаларга шимдирилиб, 20 дақиқа мобайнида 2-3 марта юзга тахлаб қўйилади.\nАралашмани 7 кунгача музлаткичда сақлаш мумкин. Агар юз териси қуруқ бўлса, бу ниқобдан фойдаланилмайди. ЁШАРТИРУВЧИ\nМабодо юзингизни оқартирмоқчи бўлсангиз, ниқобдан аввал юзга ёғли крем суртиш тавсия етилади.\nСўлғин, қуруқ терига 1 чой қошиқ сули ёрмаси ва битта тухум сариғи аралашган ниқоб мос келади. Ниқоб юзга суртилиб, 15 дақиқага қолдирилади. Сўнг юз аввал илиқ, сўнг совуқ сувда ювилади.\nНиқоб суртишдан аввал юз макияждан тозаланади. Агар буғли ванна қабул қилинса, натижа самаралироқ бўлади. Ушбу муолажа юз териси қатламларини ўлик ҳужайралардан тозалайди, юздаги тешикчаларнинг очилишига ёрдам беради. Шундан сўнг тортилган ниқоб юзга яхши сингади.\n100 грамм “Геркулес” ёрмаси кофемайдалагичда кукун ҳолига келтирилади. Унга 1 стакан қайноқ сув ва 1 ош қошиқ ўсимлик ёки зайтун ёғи қўшилади. Яхши аралаштирилгач, бир оз совитилади.\nАралашма бўйин ва юзга суртилади. 15-20 дақиқадан сўнг ювиб ташланиб, юз терисига намлантирувчи крем суртилади. Ниқоб терини нафис қилади, шунингдек, таранглигини ҳам оширади.\n2 ош қошиқ хамиртуруш сметана ҳолига келгунича илиқ сув билан аралаштирилади. Унга бир ош қошиқ зайтун ёғи қўшилади. Ниқоб юзга 5 дақиқадан оралатиб қават-қават қилиб суртилади. 20 дақиқадан сўнг илиқ сувда ювиб ташланади. Бу ниқоб қон айланишини яхшилаб, ажинларни текислайди.\n2 ош қошиқ яхши пишган банан 1 чой қошиқ сут билан санчқи ёрдамида езилади. Ниқоб 20 дақиқа давомида юзда қолдирилгач, сутга ботирилган пахта билан артиб ташланади.\nБананли ниқоб майда ажинларни текислашга, тери тонусини ошириб, яхши намланишига ёрдам беради. Бир неча марта қўлланилган ниқобдан сўнг юз тиниқ кўринишда бўлади.\nПахтали салфетка 1-1,5 ош қошиқ узум шарбатида ҳўлланиб, 15-20 дақиқа давомида юзга қўйилади. Сўнгра юз териси илиқ сувда ювилади. Шунингдек, тенг иккига бўлинган узумларни юзга қўйиб чиқиш ҳам мумкин.\nНиқоб юзда 20 дақиқа туради. Илиқ сувда ювиб ташлагандан сўнг юзга намлантирувчи крем суртиб қўйилади.\nБир чой қошиқ творог 2 чой қошиқ сметана билан аралаштирилади. Унга бир чимдим туз қушилади. Тайёр аралашма бўйин ва юзга суртилади. 15-20 дақиқадан сўнг юз териси илиқ сутга ботирйлган пахта билан тозаланади ёхуд оддий минерал сувда ювиб ташланади.\nСўнг намлантирувчи крем суртилади. Ниқоб юз териси таранглигини оширади ва яхши намлантиради. Бу ниқобни ҳафтада 1-2 марта қўллаш мумкин.\nБир боғ петрушка ҳовончада езилади. Унга 1 ош қошиқ ёғли қаймоқ ёки сметана қўшиб аралаштирилади. Тайёр ниқоб бўйин ва юзга суртилади. 20 дақиқадан кейин ювиб ташланиб, озиқлантирувчи крем суртилади.\nУшбу ниқоб терини тетиклаштириш хусусиятига ега. 1\n2 ош қошиқ творог тухум сариги ва зайтун ёғи билан аталанади. Қуюқ масса ҳосил бўлгач, аралашма юзга суртилади. 15-20 дақиқадан сўнг қайнатилган илиқ сувда ювиб ташланади.\nБир бўлак ошқовоқ сувда қайнатилади. Яхшилаб езилгач, 1 чой қошиқ сметана билан аралаштирилади. Ниқоб 15-20 дақиқа юзда қолдирилиб, сўнг қайнаган илиқ сувда ювиб ташланади.\nГлицерин, зайтун ёғи, асал ва картошкадан тайёрланган компресс юз терисини майинлаштириб, яхши озиқлантиради.\nАсалга аллергияси борлар компресс таркибига асал қўшмайди.\nКўк чойдан тайёрланган компресслар сўлғин юзлар учун самарали восита ҳисобланади. Кўк чой барглари докали халтачаларга солиниб, катталашгунча қайнаган сувда ушланади. Бир оз совутилиб юзга суртилади, устидан сочиқ билан ёпиб қўйилади. Компресс буги юзга таъсир қилгунча 10 дақиқа ушланиши лозим.\nЮмшоқ хурмо езилиб, 1 ош қошиқ сметана ва ўсимлик ёги билан аралаштирилади. Аралашма қуюқ бўлиши учун унга бир оз крахмал ёки ун қўшилади. Ҳаммаси яхшилаб аралапггирилиб, бўйин ва юзга суртилади. 20-30 дақиқадан кейин тери илиқ сувда ювиб ташланади. Совуқ сувда чайилгач, бирор крем суртиб қўйилади.\nТаъсирчан терини тозалаш учун ҳар куни тухум сариги ва сметанали аралашма тайёрланади. Ҳар иккиси тенг миқдорда қўшилади. Бу ниқобни олдиндан тайёрлаш тавсия етилмайди.\nБир чой қошиқ қайнатилмаган гуруч кофе майдалагичда кукун ҳолига келтирилади. Унга 2 ош қошиқ творог ва 1 чой қошиқ зайтун ёғи қўшиб аралаштирилади. Аралашма илитилиб, юзга суртилади. 15 дақиқадан сўнг ниқоб ювиб ташланади.\nЁгли юз терисининг асосий муаммоси ҳуснбузарлар ҳисобланиб, бундай юз терисида макияж ҳам узоқ сақланмайди. Бунинг олдини олиш учун кўк чойдан махсус лосон тайёрлаш мумкин. 2 ош қошиқ қуруқ кўк чойни қайнатилган маъданли сув билан дамлаб қўйилади. Унга бир неча томчи лимон шарбати қўшилади. Юз териси ҳар куни ана шу лосон билан артилади.\nКомпютер билан ишлаганда қовоқлар огрийди ва кўзлар чарчайди. Бу ҳолатни енгиллаштириш учун 1 ош қошиқ қирқбўгин гиёҳига 1 стакан қайноқ сув қуйилади. 30 дақиқа тиндирилгач, ушбу дамламага ботирилган пахталар 20-30 дақиқа қов“оқларга қўйилади. Вақти-вақги билан тампонлар янгилаб туриғади.\nКўз атрофига хом картошка бўтқасини қўйиш ҳам қовоқлар таранглигини ошириб, кўз остидаги қопчалар ва кўкаришлардан халое етади.\n1 ош қошиқ сутга 1 ош қошиқ қирғичдан чиқарилган картошка ва 1 ош қошиқ бугдой уни аралаштирилади. Кўз атрофи терисига суртилгач, 10 дақиқадан сўнг ювиб ташланади.\nТухум оқи кўпиртирилиб, 2 ош қошиқ майдаланган карам барглари, 1 ош қошиқ буғдой уни ёки гуруч уни билан аралаштирилиб, 5-10 дақиқага юзга суртилади.\nКарам барглари майдаланиб, езилади. Унга 3 чой қошиқ творог, пгунча лимон шарбати, асал ва 2 ош қошиқ қайноқ сув қўшиб аралаштирилади. Сўнгра 5 -10 дақиқага юзга суртилганидан сўнг ювиб ташланади.\nКарамли ниқоб (қуруқ юз териси учун)\nБир боғлам салат барги майдаланиб, бир стакан қайноқ сув солинади. Усти беркитилиб, 5 дақиқа давомида қайнатилади. Сўнгра совитилиб, юзга суртилади.\nТухум сариғи 4 ош қошиқ сметана ва 2 ош қошиқ алое шарбати билан аралаштирилиб, 5-10 дақиқага юзга суртиб қўйилади. Сўнгра аввал илиқ, кейин совуқ сув билан ювиб ташланади.\n1 чой қошиқ зайтун ёғи 1 ош қошиқ майдаланган шивит билан аралаштирилиб, озгина сули ёрмасидан қўшилади. Унчалик қуюқ бўлмаган бўтқа 15-20 дақиқага юзга суртилади.\nКичикроқ олма тозаланиб, кичик кубик шаклида кесилади ва озгина сутда қайнатилади. Олмалар мағзи езилиб, бир оз совитилади ва терига суртиб қўйилади. 20 дақиқа ўтгач, илиқ сувда ювиб ташланади.\nМалоҳатли аёлларимиз юқорида кўрсатиб ўтилган ниқоблардан ташқари, халқ орасида ажинларга қарши қўлланиладиган бир қанча самарали усуллардан ҳам фойдаланишлари мумкин.\n(Visited 5 718 times, 2 visits today)


Admin 28,06-2019 1332\nЧегара мураккаб тушунча. Ватан чегараси, ғурур чегараси, инсоф чегараси... Бугун биз шу мавзуларда озроқ фикрлашмоқчимиз сиз билан, азиз ватандош.\n“Ўз қадрини билмаган ўзганинг қадрин билурми”, деган гап бор халқимизда. Бу ўзбекона каломнинг мазмуни ҳар ким ўз тафаккурича тушунади. Агар гап Ватан мавзусига келса, ундан аввал она сўзини ёзишни хуш кўрамиз кўпчилигимиз – Она ВАТАН! Қандай ярашимли-а! Инсон тақдирини, инсон қадрини Ватан қадри белгилайди, албатта. Онасининг қадрига етмаган фарзанд охир-оқибат қадрсиз бўлганидек, Ватандаги тинчлик, осойишталик, фаровон ҳаётнинг қадрини билмаганлар ҳам афсусда қолишади охир-оқибат... Бунга тарих гувоҳ, йиллар гувоҳ!..\nБугунги бир қарашда тинч, аслида нотинч дунёда яшаётган ҳар бир замондошимиз ўз тақдири, бугуни, эртаси, келажаги ҳақида ўйлар экан, албатта, ўз ҳаётини жамият ҳаётидан айро тасаввур эта олмайди. Инсон тақдири Ватан тақдири билан шу қадар чамбарчас боғлиқли, у худди эт билан тирноқ, она билан бола кабидир.\nОтасига, онасига қўл кўтарган, уни қадрламаган фарзанд ноқобил, нонкўр дейилади. Орамизда шундай одамлар ҳам бор, минг афсус... Минг афсуски, улар тинчгина яшай қолишса, майли эди... ўз ноқобиллиги билан ўзгаларнинг бахтига ҳам чанг солишса, бунга жим қараб бўладими?! Яхшиямки, баъзан инсоф деган ҳис уларни ўз ҳолига, ўзлилига қайтармоқчи бўлади.\n1986 йилда туғилган, икки фарзанднинг отаси Умирзоқ Эшмўминов асли қашқадарёлик. У Шаҳрисабз туманида яшайди. У оиласи бағрида, тинчгина яшаётганди. Соддароқ айтганча, қора қозони қайнаб турганди. Нима бўлди-ю, унинг хаёлига хорижда ишлаб, кўпроқ пул топиш ташвиши тушиб қолди. Бу фикр қалбига ҳам ғулғула сола бошлади. Бўлмаса, у фуқаролик паспортини кимлигини ҳали сўрамай-нетмай танимаган бир одамининг қўлига тутқазиб қўярмиди?!\nЎзича бир олам режалар билан хорижда ишлашни ният қилган Умирзоқни аввал маҳалладоши Шароф, кейинчалик Руслан чув туширишди. Соддароқ мижоз топилганидан қувонган Руслан уни ўзи қўйган қопқонга осонгина туширди. 1989 йилда туғилган Дилшоджон Хуррамов ҳам асли қашқадарёлик, Умирзоқнинг маҳалладоши. У ҳам маҳалладошига ўхшаб Шарофнинг, Русланнинг гапларига ишонган ва алданиб қолган.\nҲаммаси Умирзоқ билан Дилшодни Русланнинг шериги бўлган Шароф ўзинниг чиройли ваъдаларига ишонтирганидан бошланди. Бу уч маҳалладош ўйламай-нетмай ноқонуний йўллар билан Ватан чегарасини четлаб ўтиш билан боғлиқ жиноий ишга қўл уришди.\nШароф билан Русланнинг алдови Умирзоқ билан Дилшоднинг ғурурига тегди. Улар алданганларини анча кечроқ, қўшни Қозоғистон Республикасининг Олма-Ота шаҳрига қурилиш ишларида ишлаш учун боришгач, ойлик маошларини ола олмаганларидан кейинроқ билишди. Аммо, энди кеч эди, улар ўзлари четлаб ўтган Ватан чегарасидан ортга қайтай дейишса, қўлларида фуқаролик паспортлари йўқ! Одам савдоси жиноятчилигининг қинғир йўллари билан даромад топишга одатланиб қолган, бу борада катта тажриба тўплаган Руслан фирибгарликда анча устомон эди. У паспортини сўраб, ҳақини талашган икки маҳалладошга шарт қўйди. Шартга кўра, Умирзоқ билан Дилшод энди бошқа ватандошларимизни ҳам ўзларига ўхшаб чув тушириши керак эди...\nҚаранг, жиноят тўри ҳам худди ўргимчак тўрига ўхшайди! Ўргимчак тўрига илинган ўлжа ноилож қолганидек, жиноят кўчасига кирган одам ҳам иложсизлик ботқоғига тушади ва аҳволи абгор бўлади.\nИнсонда шундай бир туйғу борки, бу ҳис уни ҳар қандай балодан асрайди. Яратган инсонга берган бу фазилат инсофдир. Инсоф чегарасидан ўтганлар эса, ҳақиқий жиноят кўчасида қолиб кетишади.\nУмирзоқ билан Дилшод Русланнинг таклифига кўнишмади. Алданиб қолишгач, нафси бошлаган йўлдан қайтиб, инсофга кирган бу икки йигит қочиш режасини тузишди.\nУлар аслида ашаддий жиноятчи, фирибгар, ишчиларга худди сотиб олган қулидек бераҳм муносабатда бўладиган Русланнинг “Ўзбекистондан янги ишчиларни олиб келсанг, паспортингни бераман” деган гапига энди ишона олишмасди. Шунда жиноят тўридан қочиб, Чимкент вилояти Сариағаш тумани яқинига, Қозоғистоннинг мамлакатимиз чегарасига чегарадош ҳудудига келишади. Улар 60 ёшлардаги, Қозоғистон фуқароси бўлган Абдусалом исмли шахсга бор гапни айтиб, ундан чегарадан ўтишда ёрдам беришини илтимос қилишади. Абдусалом йигитларни уйига таклиф қилади. Меҳмонлар бир ҳафта бу хонадонда меҳмон бўлиб, мезбон билан Ўзбекистонга ноқонуний йўл билан қайтиб ўтиш режасини тузишади ва чегарадан ўтаётганларида ҳушёр посбонлар томонидан қўлга олинишади.\nЮқоридаги воқеадан ҳам ким ўз дунёқараши билан хулоса чиқаради. Инсоф чегарасидан ўтганлар эса, қонуний асосда жазога тортиладилар, албатта.\n"Адолат" ҳуқуқий ахборот маркази


«UZDIGITAL TV» Фарғонага кириб борганига 3...\n05.06.2020 15:44 0 1322\nРақамли телевидение нафақат Ўзбекистоннинг пойтахтида маълум ва машҳур. Энг биринчи ишга туширилган ҳудудий сотув офиси — Фарғона шаҳрида Б.Марғиноний кўчаси, 30-Б уйда жойлашган бўлиб, 2017 йил феваль ойидан буён фаолият юритиб келади.\nБугунги кунда бу ерда жисмоний ва юридик шахсларга сифатли телевидение хизматлари тақдим этиб келинмоқда. Ҳудудий офис томонидан кўплаб хонадонлар, корхона ва иқтисодий иншоотлар юқори сифатли телевидение хизматларига уланган.\n2019 йилда Қўқон шаҳрида Фарғона вилояти бўйлаб сотиб олинган қурилмаларни хонадонга ўрнатиш хизмати, шунингдек дистрибьюторлик тармоғи ҳам фойдаланувчиларга қулайлик яратиш мақсадида ташкил этилганди.\nКомпания мижозлари учун турли акциялар ҳам ташкил этади. Куни кеча тадбиқ этилган «Бепул Ёз» акцияси 1 июндан 30 июнга қадар хизматларга уланишда қулай таклиф бўлиб, телеканалларни 3 ой бепул томоша қилиш имкониятини беради. Шунингдек, муддатли тўловга қурилма харид қилиш таклифи, ойлик тўловлари учун 10%, 15%, 20% лик ва қўшимча уланиш нуқтаси (иккинчи ва ундан ортиқ қурилма) учун ойлик тўловига доимий чегирмалар ҳам шулар жумласидандир.\nФарғона реклама UzDigital TV


Қирғизистон Бош вазири Ўмурбек Бабанов парламент депутатларининг ишончини қайта қозониш учун ҳаракат қилмоқда.\nҚирғизистон парламентидаги ҳукмрон коалицияга кирган “Ата Мекен” партияси ҳукуматни истеъфога чиқариш юзасидан навбатдаги жараённи бошлади.\n“Ата Мекен” фракцияси ҳукмрон коалициядаги ҳамкори бўлган “Республика” партияси вакили Ўмурбек Бабанов бошқараётган амалдаги ҳукуматни истеъфога чиқариш масаласини муҳокама қилиш учун айни пайтда таътилда бўлган парламентнинг навбатдан ташқари йиғинини ўтказиш ташаббуси билан чиқди.\n“Ата Мекен” фракцияси аъзоси Жўмарт Сапарбаевнинг айтишича, бу борада депутатлардан имзо йиғиш жараёни бошланган.\n- Бугунги кунда парламентнинг навбатдан ташқари йиғинини тез кунларда ўтказиш учун бор имкониятни ишга солаяпмиз. Чунки август ойининг охирларида ҳукумат икки-учта конни ким ошди савдосида сотиб юбориши мумкин. Бизнинг ташаббусимизни бошқа фракциялар ҳам қўллаб-қувватлмоқда, –деди депутат Жўмарт Сапарбаев.\nСўнгги хабарларга қараганда мазкур ташаббусни парламентдаги “Ар-Намис” фракцияси ҳам қўллаган. Мухолифатдаги “Ата Журт” фракцияси эса ҳукуматга ишончсизлик билдириш масаласи аллақачон пишиб етилганини билдирмоқда. Парламентдаги Социал демократлар фракциясининг фикри эса бу масалада иккига бўлинган. Бироқ “Республика” партияси ҳукуматни истеъфога чиқариш масаласида навбатдан ташқари йиғин ўтказилишига қарши.\n- Қирғизстонга ҳозир барқарорлик керак. Иссиқкўлда сайёҳлик мавсуми муваффақиятли кетаяпти, сармоя муҳити жуда ижобий бўлиб турибди. Бош вазир Россия билан ҳамкорликда муҳим иқтисодий лойиҳаларни амалга ошириш ҳақида музокаралар олиб бораяпти. Ҳозирги вақтда ҳукуматни истеъфога чиқариш Қирғизистон учун фойдали бўлмайди, -деди “Республика” фракциясидан парламент депутати Қурманбек Дийканбаев.\nҚирғизистон ҳукуматига ишончсизлик кўрсатиш масаласи парламентда июн ойининг бошларида кўтарилган эди. Ўшанда ҳукумат истеъфоси масаласини кун тартибига киритиш учун депутатларнинг кўпчилиги овоз бермаган. Парламент ҳукуматга уч ойлик синов муддати берган эди.\nҲукуматга ишончсизлик кўрсатиш ташаббусининг кўтарилишига эса мамлакатдаги иқтисодий аҳволнинг ёмонлашаётгани, ҳуқуқ-тартибот тузилмаларида амалга оширилиши лозим бўлган ислоҳотларнинг ортга сурилаётгани ва коррупцияга қарши кураш етарли даражада олиб борилмаётгани сабаб бўлган.\nБош вазир Ўмурбек Бабанов парламентнинг бундай огоҳлантирувидан сўнг зудликда коррупцияга қарши курашни кучайтирувчи учта қонун лойиҳасини парламентга тақдим этди ва ҳуқуқ-тартибот тузилмаларида чала қолган ислоҳотларни амалга ошириш тўғрисида кўрсатма берди.\nБироқ сиёсатшунос Темир Жумакадиров бундай тадбирлар Ўмурбек Бабановни Бош вазир курсисида сақлаб қола олмайди, деб ҳисоблайди:\n- Биздаги сиёсий майдонда норасмий музокаралар катта аҳамиятга эга. Бу сафар ҳам ҳамма нарсани мана шу норасмий музокаралар ҳал қилади. Бабанов ҳукумат истеъфосини талаб қилаётган депутатлар билан қай тарзда музокара ўтказиши, унга қандай шартлар қўйилиши, бу шартларнинг қабул қилиниши ёки қилинмаслигига қараб ҳукуматнинг тақдири ҳал бўлади, -деди Темир Жумакадиров.\nҚирғизистон Конституциясига мувофиқ парламентдаги депутатларнинг ярмидан кўпи ҳукуматга ишончсизлик билдирса, сўнгги қарорни президент қабул қилади. Президент парламент ташаббусини қўллаши ёки рад этиши мумкин. Сиёсатчилар бугунги сиёсий вазиятдан келиб чиққан ҳолда президент ҳукуматни истеъфога чиқаришга рози бўлмаслигини айтмоқда.\nБироқ Конституцияга биноан орадан уч ой ўтиб парламент ҳукуматга яна бир бор ишончсизлик билдириш ҳуқуқига эга. Бу ҳолатда президент ҳеч қандай эътирозларсиз ҳукумат истеъфосини қабул қилишга мажбур бўлади.


ИССИҚХОНА МАЙДОНИ 2 БАРОБАР КЕНГАЙДИ\nИқтисодиёт 05.04.2019 174\nМуборак туманидаги "Эшқулова Гулхумор" масъулияти чекланган жамияти фаолияти асосан иссиқхона хўжалиги юритишга ихтисослашган. Ўтган йилнинг охиригача ушбу тадбиркорлик субъекти 40 сотихдан сал кўпроқ майдонда сабзавот маҳсулотлари парваришлаб келарди. Аммо ушбу кўлам мавжуд имкониятга мос эмас. Зарур шароит етарли бўлгани ҳолда қамровни кенгроқ олишга эҳтиёж пайдо бўлди. Натижада корхона раҳбари, ёш ишбилармон Зулфия Йўлдошева қўшимча ер олиб, иссиқхона барпо этишга қарор қилди.\n- Хўжалигимиз махсус саноат ҳудудида жойлашган бўлиб, иссиқхонани иситиш учун энергия тежамкор усуллардан фойдаланиш имконига эгамиз, - дейди у. - Ҳудуддаги иссиқлик манбаи ташкилоти керакли ҳароратдаги сув билан таъминлаб турибди. Бу эса сарф-харажатимиз камайишига замин яратаяпти. Қолаверса, маҳсулотимизга талабгор кўп. Ички бозордан мустаҳкам ўрин эгаллаганмиз. Бултур хориж мамлакатига ҳам қиймати 10 минг АҚШ долларидан зиёд помидор ва бодринг етказиб бердик. Шу каби омиллар фаолиятимизни янада кенгайтиришга ундади. "Ёшлар - келажагимиз" дастури доирасида ўтган йили лойиҳамизни тақдим этдик. Мазкур ташаббусимиз маъқулланиб, бизга тижорат банки томонидан имтиёзли асосда қарийб 430 миллион сўм кредит маблағи ажратилди. Шунингдек, бунга 160 миллион сўм ўз сармоямизни ҳам қўшдик.\nТадбиркор ушбу истиқболли лойиҳани тез суръатда амалга оширишнинг уддасидан чиққан. Лойиҳа молиялаштирилгач, 50 сотихдан зиёд майдонда замонавий иншоот қуриб, жорий йил январидан эътиборан маҳсулот парваришига киришди. Бугунги кунда хўжаликда помидор ва бодрингнинг серҳосил навлари ўстирилмоқда. Маҳсулот яқин орада пишиб етилади ва сотишга тайёр бўлади. Бошқа бир муҳим жиҳат лойиҳанинг ижтимоий аҳамиятга эга бўлганидадир. Хўжаликда иш кўлами ошиши эвазига қўшимча 10 нафар ишчини меҳнатга жалб этиш зарурати пайдо бўлди.\nСуратда: иссиқхона фаолиятидан лавҳа.


ОРГАНИЗМНИ ТОЗАЛАШНИНГ ЭНГ ОСОН УСУЛЛАРИ - UzShifo.Info - Sog'lom Yashash Tarzi Sirlari\nHome ONA va BOLA Ona-bola Salomatligi Bola injiqligi ОРГАНИЗМНИ ТОЗАЛАШНИНГ ЭНГ ОСОН УСУЛЛАРИ\nFeruzabegim July 7, 2019 August 31, 2019\nОрганизмни тозалашнинг усуллари кўп, бу постда уларнинг энг осонлари ҳақида гаплашамиз.\nОрганизмни тозалашнинг энг осон усуллари осон бўлгани билан доимий қилиниши керак, чунки бу усуллар организмни секин-аста тозалайди. Бу усулларнинг организмга мутлақо зарари йўқ.\n1. ТЕРЛАШ орқали организм тозаланади\nОрганизм терлаш орқали ташқарига токсин ва бошқа кераксиз моддаларни чиқариб ташлайди.Шунинг учун ҳафтада бир неча марта терлаш жуда фойдалидир.\nТерлаш учун қуйидаги усуллардан фойдаланса бўлади:\nТоққа чиқиб узоқ юриш (Хайкинг/Поход)\nСакраб юриш, сакраш\nТренажер залига қатнаш ёки Фитнес\nБоғдорчилик билан шуғулланиш\n2. МАГНИЙ СУЛЬФАТЛИ ВАННАЛАР қабул қилиб туриш организмни аста-секин тозалайди\nМагний сульфат тузи токсинларни тери орқали ташқарига чиқаради. Бунинг учун қуйидаги усулдан фойдаланинг.\nВаннани ёқимли иссиқ сув билан тўлдириб, сувга 1 стакан Магний сульфат тузи солинг. Болалар учун 1/2 стакан етади.\nМагний сульфат билан бирга 1/2 стакан Ош содаси (болаларга 1/4 стакан) ва 1-2 томчи табиий Лаванда ёғи сувга томчиланса яна ҳам фойдали бўлади.\nОш содаси Магнийнинг организм томонидан яхши ўзлашишига ва лаванда ёғи асабларни тинчлантиришга, кайфиятни яхшилашга ҳизмат қилади.\nМагний сульфат ўрнига Магний хлорид ишлатса ҳам бўлади. Бу ҳолда Магний хлорид магний сульфатдан камроқ солинади. Иккаласи ҳам организмни токсинлардан ҳалос бўлишга ёрдам беради.\nБундай ванналарнинг яна бир катта фойдаси бу организмни Магний билан бойитишидир. Магний эса Кальцийдан ҳам муҳим минералдир. Магнийсиз кальций ҳам яхши ўзлашмайди, шунингдек магний танқислиги бутун организм ишдан чиқаради. Бунга эса йўл қўймаслик керак.\nМагний сульфат порошоги Ўзбекистонда аптекаларда бор. Чет элда супермаркетлар ёки онлайн дўконлардан топса бўлади. Масалан, Магний сульфат – Epsom salt, Магний хлорид – Magnesium flakes.\n3. СУТ ҚУШҚЎРИ ёки РАСТОРОПША истеъмол қилиб юриш жигарни тозалайди\nРасторопша (Сут қушқўри) жигар учун энг фойдали гиёҳдир. Уни истеъмол қилиб юриш жигарни тозалайди ва тиклайди. Жигар эса организмни тоза ушлаш учун масъул энг муҳим органдир.\nБунинг учун расторопша (сут қушқўри) уруғларидан доим чой чилиб дамлаб ичиб юриш керак.\nЭнг самарали усул – бу расторопша экстрактидан ҳар куни 280 мг истеъмол қилишдир. Бунинг учун ундаги Силумарин таркиби 70%дан кам бўлмаслиги керак.\nИнглиз тилида бу гиёҳ Milk thistle деб аталади. Чет элда уни онлайн дўконлардан топса бўлади. Масалан, Organic Milk Thistle. Ҳарид қилаётганда таркибида ортиқча кераксиз (зарарли) моддалар йўқлигига эътибор бериш ҳам фойдали.\nЎзбекистонда эса бу гиёҳ бизда жуда кенг тарқалганига гувоҳ бўлдим. Расторопша тоғларда ва ҳатто шаҳарда йўл четида ўсиб ётади. Албатта, истеъмол учун тоғда ўсгани фойдалироқ.


Осиё: Ўзбекистонлик культурист ватани шуҳратига шуҳрат қўшди (тўплам)\nMijkail Volynkin Uzbekistan bodybuilder\n- Оскар маросими: "Сув шакли" йил фильми деб топилди (ўзбек тилида видео)\n- Сталин: диктаторнинг ёшлиги. (фотогалерея)\n- Петербургда сайловлар олдидан аллақачон тўрт мухолифатчи қамоққа олинди .(“Настоящее время” видеоси).\n- Қирғизистонда Оқ қалпоқ кунини нишонлашди. (фотогалерея)\n- Осиё: Ўзбекистонлик культурист ватани шуҳратига шуҳрат қўшди. Ўзбекистон президенти амалдорларга бегоналарнинг тўйига боришни тақиқлади. Бишкекда баҳордаги биринчи сиёсий митинг бўлиб ўтди. Қозоғистонда шилқимлик қилингани ҳақида хабар бериш мумкин бўлган ишонч телефони ишга тушди. Ўзбекистонлик Огайода культуризм бўйича нуфузли мусобақада ғолиб бўлди ва шахсан Шварценнегер билан бирга суратга тушди (видео).\n- "Дождь" продюсери ва RTVI бошлиғининг ўринбосари РФнинг Давлат думаси депутати Слуцкийни шилқимлиларда айблашди. (Директ видеоси)\n- Украина ва Россия ҳибсга олинган чегарачилар билан алмашишди. (Директ видеоси)\n- Янукович Путинга йўллаган хатида нималар ёзганини айтиб берди. Януковичнинг Кремлга йўллаган хатини БМТда ўша вақтдаги РФнинг махсус вакили Виталий Чуркин қўрсатган эди. Аммо Украинанинг қочоқ собиқ раҳбарига кўра, у хатида Путинни Украинага РФнинг қўшинларини киритишини сўрамаган, балки тинчлик ўрнатувчи кучлар ҳақида сўраган. (Директ видеоси)


Бўстонлиқда «Қувноқ стартлар» ўйинларининг республика босқичи бўлиб ўтди\nЎзбекистон Республикаси Президенти Ш.М.Мирзиёев раҳбарлигида 2019 йил 19 мартда “Ёшлар билан ишлашни самарали ташкил этишда маданият, санъат, спорт, ахборот технологиялари, китоб ўқишга қизиқишни ошириш бўйича 5 та муҳим ташаббусни амалга ошириш тўғрисида” ўтказилган видеоселектор мажлиси баёнида белгиланган вазифалар ижросини таъминлаш, шунингдек, юртимизда жисмоний тарбия ва спортни ривожлантириш, айниқса ўқувчи-ёшларни спортга кенг жалб этиш, ёзги дам олиш кунларидаги бўш вақтларини мазмунли ўтказиш, жисмоний тарбия ва спорт билан шуғуллантириш самарадорлигини янада ошириш мақсадида жорий йилнинг 25-31 август кунлари Тошкент вилояти Бўстонлиқ туманида “Ўзбекистон Республикаси Халқ таълими вазирлигига қарашли Меҳрибонлик уйи оромгоҳи”да умумий ўрта таълим мактаб ўқувчилари ўртасида “Қувноқ стартлар” спорт мусобақасининг республика финал босқичи юқори савияда ташкил этилиб, 2021 йилнинг энг “Қувноқ”, “Чаққон”, “Эпчил” ўқувчилар жамоалари аниқланди.\n“Қувноқ стартлар” спорт мусобақаларининг ўзига хослиги, қизиқарли ўйинлардан ташкил топганлиги сабаб ушбу мусобақа мамлакатимизда қарийб қирқ йилдан бери узлуксиз ўтказиб келинмоқда.\nМазкур мусобақаларга ҳар йили жами 1 056 532 (улардан 528 266 қизлар) нафар умумтаълим мактаблари ўқувчилари қамраб олинади.\nУшбу мусобақалар орқали ўқувчилар орасида соғлом турмуш тарзи кўникмаларини шакллантириш, дўстлик алоқаларини кучайтириш, фаол дам олишни ташкиллаштириш, жамоа бўлиб ҳаракатланиш, ўзига ишонч ҳисларини ошириш мақсад қилинган.\n“Қувноқ стартлар” спорт мусобақасининг 2021 йилги республика финал босқичида Қорақалпоғистон Республикаси, Тошкент шаҳар ва вилоятлардан жами 238 нафар ўқувчи-ёшлар иштирок этди.\nУшбу қизиқарли ва муросасиз кечган баҳсда жамоалар қуйидаги ўринларни эгаллади:\n1-ўринни Қорақалпоғистон Республикаси “Оқманғит” жамоаси;\n2-ўринни Самарқанд вилояти “Ургут” жамоаси;\n3-ўринни Фарғона вилояти “Учқун” жамоаси ҳамда Андижон вилояти “Ҳумо” жамоалари қўлга киритди.\nМусобақаларда ғолиб ва совриндор бўлган ўқувчи-ёшлар, жамоалар Ўзбекистон “Ёшлик” жисмоний тарбия ва спорт жамияти Марказий кенгаши томонидан диплом, медаль, кубок ва қимматбаҳо эсдалик совғалари билан тақдирланди.\nБундан ташқари, мусобақаларни шаффоф ва одилона тарзда бошқарган ҳакамларга ҳам Ўзбекистон “Ёшлик” жисмоний тарбия ва спорт жамияти Марказий кенгаши томонидан қимматбаҳо эсдалик совғалари топширилди.\nЎзбекистон “Ёшлик” жисмоний тарбия ва спорт жамияти матбуот хизмати\nЎқитувчилар ўртасида ўтказилган “Қувноқ стартлар” спорт мусобақасининг республика финал босқичи ғолиблари аниқланди\n“Ёшлик спорт жамоалари” спорт мусобақаларининг республика финал босқичи ўтказилди\nЎзбекистонда нима учун спорт паспорти жорий этилмоқда? Соҳа мутасаддиси билан суҳбат


00:00 / 18.04.2010 | eski savollar | 888\nассалому алейкум ҳазрат! мана 2010 йилнинг бошиданоқ нийят қилдим. аллоҳга шукур бу ниятимни тула тукис бажармоқдаман. ҳафтанинг ҳар пайшанба ва душанба кунлари руза тутиб келаман. ҳафтанинг бу кунларида руза тутишлик жуда катта савоб эканлиги ҳақида опам айтиб қолдилар. бир ҳадисда уқиган эканлар.айтингчи тутаётган рузаларим тугрими?нега айнан душанба ва пайшанба куни?ҳафтада икки марта тутилган руза учун махшарда қандай мукофот бор?\nРўзларингиз тўғри. Расулуллоҳ соллаллоҳу алайҳи васаллам ўша кунлари рўза тутганлари учун умматларидан истаганлар ҳам тутадилар. Ўша кунлардан Душанба куни Расулуллоҳ соллаллоҳу алайҳи васаллам туғилганлар, Пайшанба куни бандаларнинг амаллари ҳисобга кўтариладиган кун. Рўзадорларга мукофотлар кўп.\nОғизни очиш тартиби\nКаффорат ва қазо рўзалар\nРамазондан бошқа ойларда рўза тутиш ва очиш вақти\nогизни 1-2 дакика олдин очиш\nТаровеҳ намозида саф\nроза қабул бўладими


"Buyuklar muhabbati" китоби, Miraziz A’zam\nБу китоб муҳаббатдан сўзлайди. Саҳифалар Сизга Қодирий билан Раҳбарой, Фитрат билан Фотима, Чўлпон билан Моҳирўя, Ойбек билан Зарифа, Шайхзода билан Сакина, Миртемир билан Ҳалима, Айтматов билан Бибисора муҳаббатидан ҳикоя қила- ди. Лермонтов ва Сушкова, Симонов ва Серова севгиси билан таништиради. Дидро билан Волан хоним, Мирабо билан София, Флобер билан Луизанинг ишқий номапаридан баҳраманд этади. Гётенинг севимли аёллари, Бетховен билан Жульетта... хуллас, китобни ўқиркансиз, буюкпарнинг севгиси ҳам буюк бўлганига ишонасиз!


Пахтаободда аҳолини томорқадан фойдаланиш ҳолати ўрганилди | O'zLiDeP\nПахтаободда аҳолини томорқадан фойдаланиш ҳолати ўрганилди\nАввал хабар берилганидек, Олий Мажлис Қонунчилик палатаси Спикер ўринбосари, O‘zLiDeP фракцияси раҳбари А.Хаитов халқ билан мулоқот қилиш, одамларнинг дарду ташвишларини ўрганиш мақсадида Андижон вилоятида бўлди.\nСпикер ўринбосари вилоятдаги учрашувлари доирасида Пахтаобод тумани, Андижон массивидаги “Тинчлик” маҳалла фуқаролар йиғинида ҳам бўлиб, аҳолини томорқа ер участкаларидан самарали фойдаланиш ҳолатини ўрганди, сайловчилар билан юзма-юз мулоқот қилди.\nШу маҳаллада яшовчи Усмонжон Парпиевнинг хонадонига кирсангиз баҳри дилингиз очилади. Аммо фуқаро бор эътиборини яшаш хоналарига берган чоғи, томорқаси бўм-бўш. Ер майдони чопилганига қарамай, экин экилмаган. Хонадон соҳиби мулоқот давомида бефарқлигидан уялди. Дарров қўшни етиштираётган картошка уруғидан олиб чиқиб, экиш ишларини бошлаб юборди.\nФуқаро Нормуҳаммад Икромовнинг ҳовлисида 5 сотихдан иборат томорқаси бор. Қанча экин парваришлаш, даромад олиш мумкин бўлган ер майдонида ҳатто чопиқ ишлари олиб борилмаган. Сабаби сўралганда, нигоҳлар ер чизди холос, ортиғи эмас. Яхшики, ўзбекнинг андишаси устун. Ортиқча гап-сўзга ҳожат қолмади. Кўнгил яқинлар бирлашиб бир зумда ер экин учун тайёрланди, яна “уруғчи” қўшни жонга оро кирди. Картошка экилишини бошлаб юбордилар.\nАлбатта, ижобий жиҳатларни ҳам ибрат учун айтиб ўтиш жоиз. Муҳиддир Эсанбоев хонадони бу борада намуна бўлди. 5 сотихлик томорқа иссиқхона билан “банд”. Помидор, бодринг, булғор қалампири парвариши авжида. Кўрсангиз кўзни қувнатади. Меҳмонларнинг ташрифи хонадон соҳибини руҳлантириб юборди. Узоқ суҳбатлашилди. Маҳалла мутасаддиларига мазкур хонадонда томорқасидан унумли фойдалана олмаётганлар учун тажриба дарслари ўтилиши вазифаси берилди.\n–Томорқаларга гул кўчатлари ҳам экишни кўпайтириш зарур, – деди мулоқотларда А.Хаитов. – Ер яхши меҳр берилса, албатта, эгасини боқишини бугун ҳар қадамда кўряпмиз. Фақат унумли фойдаланишни билиш даркор. Унинг қўшимча даромад манбаи эканини фуқароларимиз амалда ҳис қилишлари учун ҳаракат қиляпмиз. Масалан, шу маҳалладаги хонадонларнинг бирига кирганимизда икки овсин кутиб олди. Иккиси ҳам томорқа фаолиятига жуда қизиқар экан. Шу боис, уларга ўз бизнесини бошлаши учун зарур тавсиялар бериб, “Аҳоли томорқаларидан самарали фойдаланиш, ёпиқ ва очиқ майдонларда маҳсулот етиштириш” номли китоблар тўпламини тақдим этдик.\nОлий Мажлис Қонунчилик палатаси Спикер ўринбосари А.Хаитов сайловчилар билан учрашувлари доирасида маҳаллама-маҳалла, уйма-уй юриб, аҳоли томорқаларини ўрганиб чиқди. Мавжуд муаммо ва камчиликлар юзасидан мутасаддиларга тегишли кўрсатмалар берди.\nO'zLiDeP Андижон вилоят


Рияд Маҳрез “Лестер”дан кетмаслиги айтилди - Darakchi\nРияд Маҳрез “Лестер”дан кетмаслиги айтилди\nСПОРТ 08.07.2017, 18:25\nТеглар: Футбол, Англия Премьер-лигаси\n“Лестер” жамоаси ярим ҳимоячиси Рияд Маҳрез бошқа клубга ўтмайди. Бу ҳақда “тулкилар” бош мураббийи Крейг Шекспир маълум қилди.\n“Ҳавотир олишнинг кераги йўқ. Тўғри, кучли футболчининг жамоадан кетиши ачинарли бўларди. Лекин, Маҳрезнинг аалдаги шартномаси бор. Профессионал сифатида у келишув муддаини ўташи лозим. Унинг трансфери борасида ҳеч қандай таклиф олганимиз йўқ”, – деди Шекспир.\nЎтган мавсумда жазоирлик футболчи АПЛ доирасида 36 ўйин ўтказиб, 6 та голга муаллифлик қилган.\nСпорт тарихида энг йирик шартнома имзоланди\nШаҳрам Ғиёсовдан туғилган кунида ажойиб рақс (видео)\nБиринчи МДҲ ўйинлари Қозон шаҳрида ўтказилади\nЎзбекистонда футбол янги босқичга олиб чиқилади\nЎзбекистон Республикаси Президентининг “Ўзбекистонда футболни ривожлантиришни янги босқичга олиб чиқиш чора-тадбирлари тўғрисида”ги фармони лойиҳаси муҳокамага қўйилди. Бугун Ўзбекистон Миллий олимпия қўмитасида мазкур фармонни такомиллаштириш ва уни...\nХонанда Лола Йўлдошева оиласига кутилган меҳмон келди\nБугун Ўзбекистонда коронавирус билан касалланганлар сони рекорд кўрсаткични қайд этди. Аҳволи ўта оғирлашган беморлар сони ҳам ортди\nКоронавируснинг инсондан инсонга юқиши бўйича янги далиллар эълон қилинди\nКоронавирусга чалинган беморнинг оғир аҳволи барчага сабоқ бўлсин. Ўзингизни асранг! (Видео)\nЗоминда юзига ниқоб тақиб, қўлига пичоқ тутган келин эридан қасд олмоқчи бўлди\nАндижонлик эркак қизи ва рафиқасининг ҳаётдан кўз юмишига сабабчи бўлди\nЎзбекистонда "қизил", "сариқ" ва "яшил" тоифадаги ҳудудлар рўйхати янгиланди. Фарғона "яшил"лигича қолди